PEROKOK “DIASUH” SEBELUM DIKOMPAUN

Menteri Kesihatan, Datuk Seri Dr. Dzulkefly Ahmad beramah mesra dengan pelanggan restoran ketika ‘Walkabout’ Promosi Tempat Makan Sebagai Tempat Larangan Merokok

Buat sementara waktu, Kementerian Kesihatan Malaysia (KKM) hanya mengeluarkan notis amaran kepada individu yang ditangkap merokok di dalam kawasan larangan.

Manakala kompaun akan mula berkuatkuasa bermula 1 Julai 2019.

Menteri Kesihatan, Datuk Seri Dr. Dzulkefly Ahmad berkata penguatkuasaan di peringkat permulaan ini bertujuan mendidik golongan itu.

Datuk Seri Dr. Dzulkefly Ahmad dalam sidang media

“Penguatkuasaan ini bukan berniat menghukum, tetapi kita mahu rakyat Malaysia ambil berat dan bertanggungjawab tentang kesihatan,” jelas Dr. Dzulkefli.

“Bukan sahaja orang awam, pemilik premis juga perlu memberi kerjasama bertindak memainkan peranan mereka.

Bagi memastikan penguatkuasaan itu mencapai matlamat, seramai 5008 penguatkuasa KKM seluruh negara akan mula bertugas.

Sebahagian dari 5000 penguatkuasa KKM seluruh negara

Beliau berkata demikian kepada media selepas menyertai program “walkabout” promosi tempat makan sebagai tempat larangan merokok di sekitar Bandar Tasik Permaisuri, Cheras, Kuala Lumpur.

Sementara itu, KKM akan terus memantau beberapa premis lain yang akan diwartakan sebagai zon larangan merokok.

Vest yang dipakai penguatkuasa KKM tertera tulisan “KL BAR” – Kuala Lumpur Bebas Asap Rokok

Antara yang mendapat perhatian ialah dobi layan diri berikutan premis itu kebiasaannya dipenuhi orang awam.

Tinjauan wartawan turut mendapati wajah-wajah ceria pelanggan di restoran dan kedai makan kerana tiada lagi asap rokok berterbangan di segenap ruang premis.

Perokok dilihat akur dengan penguatkuasaan larangan itu, bermula hari ini.


ISU TAFSIR SENDIRI AYAT AL-QURAN: HOWARD LEE BERI KETERANGAN KEPADA POLIS HARI INI

IPOH: Ahli Parlimen Ipoh Timur Howard Lee Chuan How akan memberi keterangan kepada polis berhubung siasatan terhadap beliau yang didakwa membuat tafsiran sendiri ayat al-Quran hari ini (Selasa).

“Pihak polis telah menghubungi saya dan saya akan memberikan kenyataan pada tengah hari Selasa ini di Ipoh,” katanya seperti dilapor media sebelum ini.

Lee berkata beliau akan memberi kerjasama penuh kepada polis namun enggan mengulas lanjut.

Pada Jumaat lepas, Pengarah Jabatan Siasatan Jenayah (JSJ) Bukit Aman Datuk Seri Mohd Shuhaily Mohd Zain berkata pihaknya akan merekod keterangan Lee dalam masa terdekat dan siasatan dijalankan oleh Unit Siasatan Jenayah Terkelas JSJ Bukit Aman.

Sebelum itu, Ketua Polis Perak Datuk Seri Mohd Yusri Hassan Basri berkata laporan asal atau laporan pertama kes tersebut dibuat di Balai Polis Jalan Tun Razak, Kuala Lumpur manakala badan bukan kerajaan iaitu Jalinan Bersatu Sahabat (Jabat) Perak turut membuat laporan pada Khamis lepas.

Presiden Jabat Perak Amiruddin Mohd Daud berkata laporan itu dibuat bagi membolehkan siasatan dan tindakan diambil terhadap Lee yang dianggap menghina Islam kerana membuat tafsiran sendiri ayat al-Quran sekali gus menyentuh isu 3R iaitu agama, raja dan kaum.–AlHijrah Online


KPWKM MAKLUM SESETENGAH POLIS ENGGAN TERIMA LAPORAN KEGANASAN RUMAH TANGGA

PUTRAJAYA: Kementerian Pembangunan Wanita, Keluarga dan Masyarakat (KPWKM) maklum sesetengah anggota polis enggan menerima laporan mangsa keganasan rumah tangga dengan alasan ia adalah isu keluarga.

Sehubungan itu, Menterinya Datuk Seri Rina Harun menasihatkan mangsa untuk segera ke hospital dan mendapatkan laporan perubatan.

“Laporan daripada hospital dapat diguna pakai supaya pihak polis tak boleh menidakkan laporan yang mereka buat,” katanya kepada media selepas melancarkan Buku Wanita Bangkit di sini hari ini.

Rina berkata Jabatan Kebajikan Masyarakat pula akan mengeluarkan Perintah Perlindungan Kecemasan (EPO) bagi mengasingkan suami dan isteri sekiranya didera.

Beliau berkata demikian ketika diminta mengulas keluhan segelintir mangsa keganasan rumah tangga bahawa mereka berdepan dengan kesukaran untuk melaporkan keganasan yang berlaku kerana sesetengah anggota polis enggan mengambil laporan kerana mendakwa ia melibatkan masalah keluarga.

Rina berkata pihaknya juga akan membawa isu keengganan menerima laporan mangsa keganasan rumah tangga itu, semasa sesi libat urus bersama Kementerian Dalam Negeri (KDN).

“Isu dengan balai polis kita akan buat semakan dan libat urus dengan KDN supaya masalah ini dapat diatasi.

“Kita tahu isu-isu seperti ini, ada unit Bahagian Siasatan Seksual, Penderaan dan Kanak-kanak (D11), itu di bawah KDN. Perkara ini inputnya akan kita masukkan dalam perbincangan seterusnya sebab perbincangan kita sentiasa berjalan,” katanya.

Mengenai buku Wanita Bangkit, Rina berkata buku itu memuatkan 34 kisah benar yang digarap daripada pengalaman klien agensi di bawah KPWKM, dengan naratifnya bakal membangkitkan semula semangat dan motivasi golongan wanita walau dirundung dalam apa jua keadaan.

Buku Wanita Bangkit hasil kerjasama KPWKM melalui Institusi Sosial Malaysia dan Akademi Bonda Nor dijual di beberapa kedai buku pada harga promosi RM35.—AlHijrah Online


PELARIAN SYRIA TERJEJAS BENCANA DI LUBNAN

BEIRUT: Hujan lebat, banjir dan kebakaran pada Jumaat lalu memusnahkan khemah warga Syria di beberapa kawasan di Lubnan, demikian menurut laporan Agensi Berita Kebangsaan.

Xinhua.net melaporkan banjir terbabit memusnahkan khemah pelarian Syria di Akkar, utara Lubnan mendorong Persatuan Palang Merah Lubnan (LRC) untuk memindahkan mangsa pelarian ke penempatan sementara sambil membekalkan selimut buat mereka.

LRC turut meminta bantuan Pesuruhjaya Tinggi Pertubuhan Bangsa-Bangsa Bersatu Untuk Pelarian (UNHCR) bagi menyelamatkan pelarian di tiga khemah yang terkesan akibat hujan lebat di utara Lubnan itu.

Sementara itu, tiga khemah pelarian Syria di Rayak musnah akibat kebakaran.

Lubnan menjadi tuan rumah kepada 1.3 juta pelarian Syria, termasuk 900,000 yang berdaftar dengan UNHCR.

Tiada kem rasmi di Lubnan untuk pelarian Syria menyebabkan mereka terpaksa berlindung dalam khemah yang kurang sesuai untuk kehidupan. — Terjemahan AlHijrah Online


PELAJAR MAUT, RAKAN PARAH NAHAS BALIK SEKOLAH

TELUK INTAN: Seorang pelajar Tingkatan Empat maut, sementara rakannya parah apabila motosikal ditunggangi mereka melanggar tiang elektrik ketika dalam perjalanan pulang dari sekolah petang semalam.

Kejadian di kilometer 7 Jalan Maharajalela itu berlaku sekitar jam 1.50 petang ketika kedua-dua mangsa berusia 16 tahun dalam perjalanan pulang ke Taman Maharajalela dan Taman Muhibbah Batu 5, Teluk Intan.

Ketua Polis Daerah Hilir Perak, ACP Ahmad Adnan Basri berkata, kedua-dua mangsa yang menaiki motosikal jenis SYM dipercayai terbabas sendiri ke kiri jalan dan melanggar tiang elektrik berhampiran.

“Mangsa yang menunggang motosikal itu meninggal dunia di tempat kejadian, manakala pembonceng cedera parah di bahagian muka.

“Ketika kejadian, kedua-dua mangsa yang merupakan pelajar dari sebuah sekolah menengah di Teluk Intan dalam perjalanan untuk pulang ke rumah,” katanya.

Beliau berkata, mayat mangsa dihantar ke Hospital Teluk Intan di sini, manakala mangsa yang parah masih dirawat di zon kecemasan hospital sama. — AlHijrah Online / Hamimah Hamid


BAYARAN PENGELUARAN KHAS KWSP DIAWALKAN BERMULA 18 APRIL

KUALA LUMPUR: Pengeluaran Kumpulan Wang Simpanan Pekerja (KWSP) sebanyak RM10,000 akan diawalkan kepada 18 April, 2022 daripada 20 April yang diumumkan sebelum ini, kata Menteri Kewangan, Tengku Datuk Seri Zafrul Abdul Aziz.

Beliau berkata pengeluaran tersebut akan mula dikreditkan secara berperingkat mulai Isnin (18 April).

“Ramai yang menghantar mesej dan memberi komen dalam akaun media sosial saya dan berkata: “YB (Yang Berhormat)…pengeluaran KWSP boleh dipercepatkan tak?”.

“Saya mendengar suara anda. Oleh itu, selepas berbincang dengan KWSP, justeru itu sukacita dimaklumkan bahawa pengeluaran khas KWSP akan dikreditkan secara berperingkat mulai 18 April, 2022 dan bukannya 20 April, 2022 seperti yang diumumkan sebelum ini,” katanya katanya menerusi laman Facebook beliau hari ini.

Permohonan pengeluaran khas tersebut mula dibuka pada 1 April lepas manakala tarikh akhir permohonan adalah pada 30 April, 2022.

Tengku Zafrul berharap pengeluaran tersebut akan menceriakan lagi sambutan Aidilfitri #KeluargaMalaysia.

Beliau juga turut berkata wang tersebut dapat membantu mengurangkan beban yang di tanggung rakyat Malaysia.

Kerajaan baru-baru ini telah membenarkan ahli KWSP di bawah usia 55 membuat pengeluaran dana persaraan mereka sebanyak RM10,000 buat kali terakhir.

Perdana Menteri, Datuk Seri Ismail Sabri Yaakob pada 16 Mac lepas dalam satu sidang media khas berkata keputusan itu dibuat berdasarkan hasil kajian dan penelitian secara menyeluruh dalam kalangan rakyat yang masih terkesan dari segi ekonomi, kehilangan pendapatan dan sedang membina semula kehidupan.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik COVID-19 melanda negara dua tahun lepas.

Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).


ISU PENGAMPUNAN NAJIB: TIADA DESAKAN POLITIK, IKUT PROSEDUR SEDIA ADA – AHMAD ZAHID

MACHANG: Hasrat UMNO mempersembah permohonan kepada Yang di-Pertuan Agong untuk memberi pertimbangan pengampunan kepada bekas Presiden parti itu Datuk Seri Najib Tun Razak adalah mengikut prosedur perundangan sedia ada dan tiada desakan politik.

Presiden UMNO Datuk Seri Dr Ahmad Zahid Hamidi berkata pihaknya telah mengikuti semua prosedur perundangan sedia ada sebelum membuat rayuan kepada Lembaga Pengampunan untuk memberi pertimbangan itu.

“Kami sebagai sebuah parti politik tentunya mengikut semua prosedur perundangan sedia ada dan apabila prosedur diikuti, ia terserah kepada Lembaga Pengampunan,” katanya selepas merasmikan Majlis Santunan Kasih Ramadan Negeri Kelantan 2023 di Pusat Transformasi Ilmu Bukit Tiu di sini hari ini.

Turut hadir Menteri Luar Datuk Seri Dr Zambry Abd Kadir, Pengerusi Perhubungan UMNO Kelantan Datuk Ahmad Jazlan Yaakub dan Pengerusi Majlis Amanah Rakyat (MARA) Datuk Dr Asyraf Wajdi Dusuki.

Mengulas lanjut, Ahmad Zahid yang juga Pengerusi Barisan Nasional berkata pihaknya sudah berikhtiar untuk memperoleh tarikh bagi menghadap Yang di-Pertuan Agong.

Semalam, Perdana Menteri Datuk Seri Anwar Ibrahim berkata isu tidak seharusnya berbangkit kerana sesiapa sahaja dibenar mengemukakan permohonan bagi memperoleh pengampunan dan semua pihak perlu mematuhi peraturan serta syarat yang ditetapkan.–AlHijrah Online


PENUMPANG MH122 AKAN DIPINDAHKAN KE PENERBANGAN SETERUSNYA – MALAYSIA AIRLINES

KUALA LUMPUR:  Penumpang penerbangan Malaysia Airlines MH122 akan dipindahkan ke penerbangan seterusnya selepas mendapat pelepasan daripada pihak berkuasa.

Malaysia Airlines dalam kenyataan pada 5.55 petang tadi memaklumkan penerbangan berkenaan membawa 199 penumpang dan 12 anak kapal.

“Penumpang yang mencetuskan ‘gangguan’ itu telah ditahan oleh polis tempatan. Penumpang dan anak kapal telah selesai keluar dari pesawat pada 7 malam. Pesawat itu akan diperiksa secara menyeluruh oleh polis.

“Malaysia Airlines ingin mengucapkan terima kasih kepada pihak berkuasa atas maklum balas segera dan kepada penumpang kerana kekal tenang dan memberikan kerjasama semasa keadaan getir. Keselamatan dan keselesaan anak kapal serta penumpang amat penting kepada kami,” menurut kenyataan itu.

Malaysia Airlines dalam kenyataan sebelum ini memaklumkan penerbangan terbabit membawa 194 penumpang dan lima anak kapal.

Terdahulu, penerbangan itu yang berlepas dari Lapangan Terbang Antarabangsa Sydney menuju ke Kuala Lumpur terpaksa berpatah balik pada pertengahan penerbangan kerana ada penumpang yang mencetuslan ‘gangguan’.

Demi kepentingan keselamatan, komander penerbangan membuat keputusan untuk kembali ke Sydney dan mendarat dengan selamat pada 3.47 petang waktu tempatan.

Polis Persekutuan Australia (AFP) dalam kenyataan media memaklumkan seorang penumpang lelaki berusia 45 tahun  yang didakwa mencetuskan ‘gangguan’ itu telah ditahan tanpa sebarang insiden dan dijangka didakwa lewat malam ini.–AlHijrah Online


‘PAKCIK DURJANA’ DIDAKWA JADIKAN ANAK SAUDARA HAMBA SEKS

ALOR SETAR: Seorang penganggur dihadapkan ke Mahkamah Sesyen Alor Setar hari ini atas pertuduhan mengeksploitasi anak saudaranya bagi tujuan seks pada tahun 2020.

Tertuduh Musa Abu Seman, 45, bagaimanapun membuat pengakuan tidak bersalah sebaik pertuduhan dibaca di hadapan hakim, Harmi Thamri Mohamad @ Shaharudin.

Mengikut pertuduhan pertama, tertuduh didakwa bertindak sebagai orang tengah dengan memperkenalkan mangsa ketika itu berusia 16 tahun kepada Mohamad Aiman Che Alias, 25, untuk tujuan seks di sebuah rumah tidak bernombor di Pendang sekitar Mac hingga April 2020.

Bagi pertuduhan kedua pula, tertuduh sekali lagi bertindak sebagai orang tengah dengan memperkenalkan mangsa kepada Mohd Shahrul Haffies Mansor, 37, untuk tujuan sama di sebuah rumah tidak bernombor di Kampung Sukamari di Pendang pada Mei 2021.

Tertuduh didakwa mengikut Seksyen 373(1)(f) Kanun Keseksaan bagi kedua-dua kesalahan itu.

Jika sabit kesalahan tertuduh boleh dipenjara sehingga 15 tahun serta sebatan dan dikenakan denda.

Timbalan Pendakwa Raya, Siti Nurul Suhaila Baharin tidak menawarkan sebarang ikat jamin berikutan kes itu menarik perhatian orang awam dan me¬rupakan kesalahan serius.

Hakim menetapkan 15 Mac depan sebagai tarikh sebutan semula kes. – AlHijrah Online


PERLU UNDANG-UNDANG KETAT KEKANG AKTIVITI BASIKAL LAJAK

KUALA LUMPUR : Undang-undang yang ketat diperlukan bagi mengekang aktiviti basikal lajak kerana ia melibatkan keselamatan pengguna jalan raya, kata Timbalan Ketua Polis Negara Datuk Mazlan Mansor.“Pihak polis sebuah badan penguat kuasa, kami memerlukan undang undang yang ketat bagi isu ini (basikal lajak) dan lain yang boleh menjejaskan ketenteraman dan kesejahteraan awam.“Kami melihat kepada peruntukan undang-undang dan kaedah terbaik yang boleh mengekang aktiviti ini,” katanya kepada pemberita selepas Upacara Perbarisan Tamat Latihan dan Penyampaian Sijil Program Latihan Asas Kepolisan (Plak) Kadet Inspektor Siri 1/2019 di Dataran Kawad, Pusat Latihan Polis (Pulapol) di sini, hari ini.Isnin lepas, Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata ibu bapa kepada anak yang terlibat dengan kegiatan basikal lajak sehingga mengundang bahaya boleh dikenakan tindakan mengikut Seksyen 33 Akta Kanak-kanak 2001.Mereka yang disabitkan kesalahan di bawah undang-undang itu boleh didenda tidak melebihi RM20,000 atau dipenjara selama tempoh tidak melebihi lima tahun atau kedua-duanya sekali.Azisman berkata sebanyak 116 basikal lajak dirampas dalam 13 operasi yang dilaksanakan bermula Januari hingga Oktober lalu dengan 26 lokasi tumpuan dikenal pasti dijadikan litar basikal lajak yang membabitkan lapan negeri iaitu Pulau Pinang, Negeri Sembilan, Selangor, Pahang, Perak, Johor, Kelantan dan Sabah.Terdahulu, seramai 170 anggota inspektor kadet berjaya menamatkan latihan menyertai perbarisan tamat kursus asas kadet.Pada upacara itu, Kadet Inspektor Amirul Syafiq Mohd Noor diumumkan sebagai peserta terbaik keseluruhan latihan. — BERNAMA


SEORANG MAUT, ENAM CEDERA KEMALANGAN MELIBATKAN TUJUH MOTOSIKAL

SEREMBAN: Seorang remaja lelaki maut, manakala enam lagi cedera selepas motosikal yang ditunggangi mereka terbabit dalam kemalangan di kilometer 259.9 Lebuhraya Utara- Selatan arah utara di sini pada 2.40 pagi tadi.

Ketua Polis Daerah Seremban ACP Nanda Maarof berkata berkata kemalangan berlaku apabila motosikal jenis Yamaha 135 LC yang ditunggangi remaja berusia 19 tahun tersebut hilang kawalan lalu terbabas di lorong tengah lebuh raya itu.

Katanya keadaan itu menyebabkan enam penunggang motosikal lain berusia antara 17 hingga 21 tahun termasuk seorang wanita berusia 21 tahun, yang cuba mengelak berlanggar sesama sendiri.

“Akibat pelanggaran, remaja itu yang dalam perjalanan dari Senawang ke Ampang, Selangor cedera parah di hampir keseluruhan bahagian badan dan disahkan meninggal dunia di lokasi kejadian,” katanya dalam satu kenyataan di sini hari ini.

Beliau berkata dua lagi mangsa lelaki masing-masing berumur 21 tahun dan 18 tahun mengalami kecederaan parah di bahagian kepala, tangan dan kaki, manakala empat lagi luka ringan di tangan dan kaki.

Menurutnya mayat mangsa dibawa ke Unit Forensik Hospital Tuanku Ja’afar (HTJ) untuk dibedah siasat, manakala mereka yang cedera menerima rawatan di zon merah dan zon kuning hospital berkenaan.

Nanda berkata mana-mana individu yang menyaksikan kemalangan atau mempunyai rakaman video berkaitan kes itu diminta tampil ke balai polis berhampiran bagi membantu siasatan yang dijalankan di bawah Seksyen 41 (1) Akta Pengangkutan Jalan 1987.–AlHijrah Online


PPJ ANJUR BACAAN YASIN, DOA COVID-19 SEGERA BERAKHIR

PUTRAJAYA: Perbadanan Putrajaya (PPj) menerusi Kumpulan Pegawai Muda PPj akan menganjurkan Majlis Bacaan Yasin, Doa Selamat & Tadabbur Surah Yasin Peringkat Putrajaya secara maya pada 1 Julai 2021, jam 7.45 malam.

Majlis itu dibuat dengan kerjasama Jabatan Kemajuan Islam Malaysia (JAKIM), Jabatan Agama Islam Wilayah Persekutuan (JAWI) dan masjid-masjid serta surau-surau di Putrajaya.

Pengarah Komunikasi PPj Tengku Aina Tengku Ismail Shah berkata majlis itu diadakan bertujuan memohon perlindungan Allah SWT agar Malaysia serta Putrajaya khususnya diakhiri segera dari musibah pandemik COVID-19.

“Majlis ini turut mendoakan kesejahteraan rakyat dari segi kesihatan fizikal dan mental serta diberi kekuatan kepada para barisan hadapan yang kini sedang berjuang mendepani pandemik seterusnya kesembuhan pesakit COVID-19.

“Bacaan yasin dipimpin oleh Imam Besar Masjid Putra Putrajaya, Ustaz Ikmal Zaidi Hashim di Kompleks Islam Putrajaya dan akan dibaca serentak di Masjid Putra Putrajaya, Masjid Tuanku Mizan Zainal Abidin, Masjid Mahmoodiah Putrajaya, Masjid Negara Kuala Lumpur serta surau-surau di Putrajaya bermula 7.45 malam dan disiarkan secara langsung melalui laman Facebook agensi,” katanya dalam kenyataan hari ini.

Tambah beliau turut serta di dalam majlis itu adalah Presiden PPj, Datuk Muhammad Azmi Mohd Zain, Imam besar Masjid Negara Kuala Lumpur, Ehsan Mohd Hosni, Imam Masjid Tuanku Mizan Zainal Abidin, Ustaz Nor Azamir Alias, naib-naib Presiden PPj, pegawai kanan JAKIM serta JAWI dan Majlis Perwakilan Penduduk Putrajaya.

“Semoga majlis bacaan yasin dan doa dapat memberikan lagi semangat serta perpaduan kita mendepani pandemik dan kesejahteraan berpanjangan kepada semua rakyat Malaysia,” katanya. – AlHijrah Online


POLIS CARI WANITA CURI BARANGAN JEMAAH MASJID

TEMERLOH: Polis sedang mengesan seorang wanita disyaki mencuri barangan peribadi milik jemaah wanita di Masjid Taman Temerloh Jaya, di sini semalam.

Tindakan wanita yang lengkap memakai telekung itu berjaya dirakam kamera litar tertutup (CCTV) masjid tersebut sebelum videonya ditularkan di media sosial.

Dalam rakaman tersebut, suspek telah membuka beberapa beg milik jemaah wanita sebelum mengambil barangan berharga ketika jemaah sedang mengerjakan solat Isyak.

Ketua Polis Daerah Temerloh ACP Mohd Azhar Mohd Yusoff dalam satu kenyataan mengesahkan kejadian itu berlaku pada 18 Mac lalu dan pihaknya menerima dua laporan polis berhubung kejadian pada 19 Mac.

Katanya berdasarkan rakaman itu, kejadian dipercayai berlaku pada jam 8.48 malam melibatkan suspek perempuan berumur lingkungan 40-an sedang mencuri barang milik jemaah di masjid itu serta menaiki kereta jenis Proton Wira.

“Kejadian itu menyebabkan mangsa mengalami kerugian berjumlah RM3,500.

“Satu kertas siasatan telah dibuka di bawah Seksyen 379 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya,” katanya.

Polis sedang giat menjalankan usaha untuk mengesan suspek dan orang ramai mempunyai maklumat boleh menyalurkan kepada Ibu Pejabat Polis Daerah (IPD) Temerloh atau mana-mana polis berdekatan.—AlHijrah Online


GEMPA BUMI: MALAYSIA SUMBANG LEBIH US$2 JUTA UNTUK TURKIYE, SYRIA

PUTRAJAYA: Malaysia akan menyalurkan sumbangan lebih US$2 juta (lebih RM8.6 juta) kepada Turkiye dan Syria bagi membantu mangsa gempa bumi di kedua-dua negara itu, kata Perdana Menteri Datuk Seri Anwar Ibrahim.

Dalam sidang media selepas mempengerusikan mesyuarat Kabinet di sini hari ini, beliau berkata Jemaah Menteri bersetuju menyediakan US$1 juta manakala Sultan Johor Sultan Ibrahim Almarhum Sultan Iskandar turut berkenan menyumbang US$1 juta lagi bagi tujuan tersebut.

Dalam pada itu, katanya Majlis Agama Islam Wilayah Persekutuan juga akan menyumbang RM10 juta yang sebahagian bantuan itu akan disalurkan ke Turkiye dan Syria.

Gempa bumi besar dengan magnitud 7.8 pada skala Richter  melanda selatan Turkiye dan barat laut Syria pada Isnin lepas telah meragut beribu nyawa di Turkiye dan Syria. Kesan gegaran gempa itu dilaporkan turut dirasai di Cyprus dan Lubnan.

Sementara itu, Anwar berkata Malaysia akan menghantar Pasukan Mencari dan Menyelamat Khas Malaysia (SMART) kedua ke Turkiye malam ini untuk menyertai misi mencari dan menyelamat (SAR) mangsa gempa bumi di negara itu.

Pasukan kedua di bawah seliaan Agensi Pengurusan Bencana Negara (NADMA) itu akan dianggotai 70 anggota daripada SMART serta Jabatan Bomba dan Penyelamat Malaysia.

“Ini kerana pasukan pertama sangat berkesan, Turkiye memohon tambah anggota,” katanya.

Pada 6 Feb lepas, Malaysia menghantar pasukan SMART ke Turkiye bagi membantu misi SAR mangsa gempa bumi di selatan Turkiye sebagai tanda solidariti kepada mangsa yang terjejas.

Anwar berkata Kementerian Pertahanan juga sedang mempersiapkan pasukan doktor dan paramedik dari Angkatan Tentera Malaysia untuk digerakkan ke Turkiye.

“Pasukan dari ATM ini bersedia untuk menggerakkan hospital medan ke Turkiye namun sedang menunggu pengesahan mengenai keperluannya oleh negara itu,” katanya.

Mengenai proses membantu mangsa di Syria, Anwar berkata sebarang proses sumbangan ke negara itu akan dilaksanakan melalui International Committee of The Red Cross (Jawatankuasa Antarabangsa Palang Merah).

“Ini kerana ada masalah sekatan… konsul kita di Syria akan memastikan penyaluran dana dan pembelian perubatan disalur melalui Palang Merah,” katanya.–AlHijrah Online


Operasi menyelamat diteruskan

GEORGETOWN, 22 Januari – Operasi
menyelamat kereta jenis SUV Mazda CX-5 yang terhumban ke dalam laut bersambung
hari ini.

Komander Polis Marin Wilayah 1,
Asisten Komisioner Rosman Ismail berkata, operasi bermula seawal jam 7 pagi
namun kerja mengangkat kereta berkenaan bermula jam 9 pagi.

Menurutnya, atas nasihat Plus,
operasi mengangkat dengan menggunakan kren akan bermula jam 9 pagi kerana hari
ini adalah hari bekerja.

“Semalam kita menamatkan operasi
pada jam 7.20 petang kerana faktor cuaca dan keadaan arus yang kuat.

Hari ini, tiada lagi operasi
pencarian, hanya operasi mengangkat kereta yang terjunam di kedalaman 15 meter
sahaja. Kita harap, kesukaran yang dihadapi semalam dapat ditangani dan berjaya
membawa keluar kereta tersebut,” katanya .

Semalam, kereta dipandu Moey Yun
Peng, 20, yang terjunam ke dalam laut dijumpai kira-kira jam 4 petang.

Kereta itu ditemui di tiang 34,
KM 4.0 Jambatan Pulau Pinang iaitu 15 meter dari tempat ia terjatuh.

Dalam kejadian awal pagi
kelmarin, sebuah kereta terjunam ke dalam laut selepas terlibat dalam
kemalangan membabitkan dua buah kereta di Jambatan Pulau Pinang.

Kemalangan itu berlaku dari arah
pulau menghala ke seberang pada jam 2.45 pagi.

Menurut bomba, dua buah kenderaan
terlibat yang mana, sebuah kereta Toyota Vios remuk dan pemandunya yang berusia
20 an cedera ringan dan kini dirawat di hospital swasta.


SOLAT RAYA #SyawalBulanKemenangan

Solat Sunat Aidil Fitri di Russia
Pemandangan 1 Syawal yang menakjubkan di jagat raya. Solat Aidil Fitri satukan umat Islam seluruh dunia.

Solat Sunat Aidil Fitri di Russia

Solat dua rakaat tanda kehambaan ummah serta kesyukuran pada Illahi sesuai dengan makna Syawal Bulan Kemenangan. Hamba Allah muncul di kota-kota seluruh dunia.

Meski pun Islam bukan agama majoriti di kota-kota masyhur ini, penyatuan saf pada 1 Syawal adalah bukti: Islam mekar dan kekar di seluruh dunia.

Solat Sunat Aidil Fitri di UKSolat Sunat Aidilfitri di UKSolat Sunat Aidil Fitri di UK
Bermula dari Birmingham, UK ke Turin, Itali, solat Hari Raya memenuhi masjid malah jalan raya.

Solat Sunat Aidil Fitri di UK

Solat Sunat Aidilfitri di UK

Solat Sunat Aidil Fitri di UK

Solat Sunat Aidil Fitri di ItaliSolat Sunat Aidil Fitri di ItaliSolat Sunat Aidil Fitri di Itali
Saksikan juga suasana solat Hari Raya dari Moscow, Russia ke Rotterdam, Belanda, dari Manila, Filipina ke Seoul, Korea, dari Djublana, Slovekia ke pantai di Sri Lanka malah dari Addis Ababa, Ethiopia ke Berlin, Jerman – puluhan ribu umat Islam memenuhi satu demi satu kota ini – menyambut kedatangan Syawal Bulan Kemenangan.

Solat Sunat Aidil Fitri di Itali

Solat Sunat Aidil Fitri di Itali

Solat Sunat Aidil Fitri di Itali

Solat Sunat Aidil Fitri di JermanSolat Sunat Aidil Fitri di JermanSolat Sunat Aidil Fitri di JermanBiarlah foto-foto ini bercerita.

Solat Sunat Aidil Fitri di Jerman

Solat Sunat Aidil Fitri di Jerman

Solat Sunat Aidil Fitri di Jerman

Solat Sunat Aidil Fitri di RussiaSolat Sunat Aidil Fitri di RussiaSolat Sunat Aidil Fitri di BelandaSolat Sunat Aidil Fitri di BelandaSolat Sunat Aidil Fitri di FilipinaSolat Sunat Aidil Fitri di FilipinaSolat Sunat Aidil Fitri di KoreaSolat Sunat Aidil Fitri di KoreaSolat Sunat Aidil Fitri di SlovekiaSolat Sunat Aidil Fitri di SlovekiaSolat Sunat Aidil Fitri di Sri LankaSolat Sunat Aidil Fitri di Sri LankaSolat Sunat Aidil Fitri di EthiopiaSolat Sunat Aidil Fitri di Ethiopia

Solat Sunat Aidil Fitri di Russia

Solat Sunat Aidil Fitri di Russia

Solat Sunat Aidil Fitri di Belanda

Solat Sunat Aidil Fitri di Belanda

Solat Sunat Aidil Fitri di Filipina

Solat Sunat Aidil Fitri di Filipina

Solat Sunat Aidil Fitri di Korea

Solat Sunat Aidil Fitri di Korea

Solat Sunat Aidil Fitri di Slovekia

Solat Sunat Aidil Fitri di Slovekia

Solat Sunat Aidil Fitri di Sri Lanka

Solat Sunat Aidil Fitri di Sri Lanka

Solat Sunat Aidil Fitri di Ethiopia

Solat Sunat Aidil Fitri di Ethiopia


OPERASI ONE UTAMA DITUTUP TUJUH HARI, PKPD ASRAMA TROPICANA – ISMAIL SABRI

KUALA LUMPUR: Operasi pusat membeli-belah One Utama akan ditutup selama tujuh hari bermula 12 Oktober 2020.

Menteri Kanan (Keselamatan) Datuk Seri Ismail Sabri Yaakob berkata, penutupan itu dibuat selepas menilai cadangan yang dibuat Kementerian Kesihatan Malaysia (KKM).

“Hari ini Sidang Khas Majlis Keselamatan Negara (MKN) mendengar pembentangan dari KKM dan telah bersetuju dengan cadangan untuk menutup operasi One Utama selama tujuh hari bagi membolehkan proses saringan terhadap semua pekerja dan pihak terlibat.

“Lebih kurang 800 orang akan terlibat dan proses sanitasi serta nyahkuman akan dilakukan di seluruh pusat membeli-belah,” katanya dalam sidang media hari ini.

Selain itu Ismail Sabri memaklumkan, kerajaan memutuskan untuk melaksanakan Perintah Kawalan Pergerakan Diperketatkan (PKPD) di Asrama Tropicana di Petaling Jaya selama 14 hari berkuatkuasa jam 12.01 tengah malam, 12 Oktober 2020 sehingga 25 Oktober 2020.

Jumlah penghuni yang terlibat katanya adalah seramai 500 orang.

“KKM hari ini telah mengesahkan terdapat kes positif COVID-19 yang melibatkan pekerja-pekerja Tropicana Corporation Berhad, Petaling Jaya.

“Pelaksanaan PKPD ni bagi membendung jangkitan dan penularan COVID-19 dalam kalangan penghuni asrama pekerja-pekerja tersebut serta membolehkan pengesanan kes secara bersasar dilaksanakan sepanjang tempoh 14 hari.

“Walaubagaimanapun, pelaksanaan PKPD ini tidak melibatkan kawasan Tropicana Golf Club & Country Resort,” katanya.

Sebelum ini Jawatankuasa Pengurusan Bencana Daerah Petaling memaklumkan kompleks membeli-belah One Utama dan Tropicana Golf & Country Resort diarah tutup selepas sembilan individu melibatkan pekerja dan pengunjung di kedua-dua lokasi itu disahkan positif COVID-19. — AlHijrah Online


COVID-19: KES HARIAN BAHARU HAMPIRI 9,000

PUTRAJAYA: Kes harian positif COVID-19 hari ini, 8 Julai, meningkat drastik kepada jumlah 8,868 kes.

Selangor sahaja mencatatkan sebanyak 4,152 kes manakala Kuala Lumpur berjumlah 1,133 kes.

Negeri Sembilan turut hampir mencecah empat angka iaitu sebanyak 897 kes.

Dalam perkembangan yang sama, kes sembuh baharu bagi hari ini merekodkan jumlah sebanyak 5,802 kes.

Bagaimanapun, kes kematian harian baharu mencatatkan paling tertinggi sejak pandemik COVID-19 melanda Malaysia iaitu sebanyak 135 kes.

–AlHijrah Online


ARAB SAUDI LONGGARKAN PERINTAH KAWALAN

RIYADH: Arab Saudi mula melonggarkan perintah kawalan di negara itu, mulai Ahad ini.

Aktiviti ekonomi dan sosial penduduk di semua kawasan negara berkenaan akan kembali seperti sebelum perintah kawalan dikuatkuasakan.

Bagaimanapun sehingga kini, ibadah umrah di Makkah dan lawatan di Masjid Nabawi di Madinah masih belum dibenarkan.

Ikuti laporan Berita Alhijrah siaran 19 Jun 2020. – AlHijrah Online


Perlu masa untuk bekalan air pulih sepenuhnya

KUALA LUMPUR – Loji Rawatan Air (LRA) Sungai Selangor Fasa 1, 2 dan 3 (LRA SSP1, LRA SSP2 dan LRA SSP3) serta LRA Rantau Panjang yang ditutup semalam susulan pencemaran diesel telah mula beroperasi semula pada kira-kira pukul 3.30 pagi tadi.

Ketua Jabatan Perhubungan Pelanggan dan Komunikasi Pengurusan Air  Selangor Sdn Bhd, Abdul Raof Ahmad menurut laporan dikeluarkan Bernama berkata, pihaknya kini masih dalam proses meningkatkan serta menstabilkan paras air dalam kolam dan tekanan di sistem agihan bagi proses pemulihan bekalan air secara berperingkat.

Menurut beliau lagi, bantuan lori tangki akan digerakkan untuk diberi kepada pelanggan dan premis kritikal serta kecemasan, berikutan insiden ini melibatkan  gangguan berskala besar.

Pelanggan juga diminta mendapatkan bantuan di Pusat Khidmat Setempat dan pili awam bagi mendapatkan bekalan air, katanya dalam satu kenyataan hari ini sebagaimana dipetik Bernama.

Pihaknya juga dengan bantuan agensi berkaitan sedang berusaha sedaya mungkin untuk memberikan bantuan dan mempercepatkan proses pemulihan bekalan air ke kawasan terjejas.

Semalam, Air Selangor memaklumkan bahawa pencemaran minyak diesel
dikesan di muka sauk LRA Sungai Selangor Fasa 1, 2 dan 3 dan LRA Rantau
Panjang daripada sumber air mentah Sungai Selangor.

Susulan itu, LRA Rantau Panjang terpaksa dihenti tugas pada pukul 6
petang semalam disusuli LRA SSP3 pada pukul 8 malam serta LRA SSP1 dan
LRA SSP2 pada 8.15 malam semalam.

Ia merupakan penutupan kali kedua buat keempat-empat LRA berkenaan  dalam tempoh kurang dari seminggu dengan penutupan pertama dilakukan pada Jumaat lepas susulan pencemaran bau.


TIGA SEKELUARGA MAUT DALAM KEBAKARAN SEMPAT MAKAN MALAM BERSAMA

SUNGAI PETANI: Tiga sekeluarga yang maut dalam kebakaran melibatkan lapan unit rumah kedai dua tingkat di Jalan Sungai Emas, Kota Kuala Muda di sini awal pagi tadi sempat makan malam bersama keluarga di Bertam, Pulau Pinang sebelum tragedi itu.

Saudara mangsa, Linda Yee, 48, berkata kebiasaannya sepupunya, Lee Chew Fong, 61, bersama suaminya, Lim Yang Kooi, 66, dan ibu mereka Yong Swee Lan, 92, akan bermalam di rumah mereka di Bertam, tetapi kali ini datang awal ke premis tersebut selepas makan malam.

Linda berkata difahamkan mereka datang awal ke premis itu untuk mengelakkan kesesakan lalu lintas dan membuat persiapan berniaga di pasar pagi di situ.

“Keluarga sepupu saya ini tinggal di Bertam selepas membeli rumah di sana sejak setahun lepas, mereka hanya pulang ke rumah kedai itu untuk berniaga pakaian dan kelengkapan lain…ibu saudara saya pula sudah uzur dan bergerak menggunakan tongkat.

“Mereka kelihatan gembira ketika makan bersama anggota keluarga yang lain. Saya terima berita dalam pukul 6 pagi ini ada kebakaran di pekan Kota Kuala Muda…saya agak mungkin keluarga sendiri dan bila saya tengok alamat saya dah tahu,” katanya kepada pemberita hari ini.

Sementara itu, pemilik sebuah lagi premis yang terlibat kebakaran tersebut, Azizah Jaafar, 70, berkata dia terkejut apabila mengetahui kedainya turut musnah dalam kejadian itu.

“Kedai tersebut dibeli arwah suami saya kira-kira 20 tahun lepas dan disewakan kepada peniaga perabot dengan kadar RM400 sebulan.

“Terkejut juga bila tahu kedai terbakar, tetapi apa boleh buat…masa saya sampai api sedang marak membakar tingkat atas rumah kedai itu,” ujarnya.

Media hari ini melaporkan tiga rentung terlibat dalam kebakaran itu dan Pengarah Jabatan Bomba dan Penyelamat Malaysia (JBPM) Kedah Awang Hidzel Awang Bujang mengesahkan bahawa mayat pertama ditemukan pada 3.19 pagi, manakala mayat kedua dijumpai pada 6 pagi dan bomba menemukan mayat ketiga pada 10.15 pagi. — AlHijrah Online


PEGAWAI, DUA ANGGOTA POLIS DITAHAN POSITIF DADAH

KUCHING: Seorang pegawai polis berpangkat Asisten Superintendan (ASP) serta dua anggota berpangkat Sarjan dan Koperal antara 152 individu ditahan kerana positif terhadap dadah dalam serbuan di sebuah pusat hiburan di Jalan Sungai Padungan, di sini, Ahad lepas.

Pesuruhjaya Polis Sarawak Datuk Mohd Azman Ahmad Sapri pada sidang media di sini hari ini berkata ketiga-tiganya yang berusia antara 45 hingga 49 tahun disiasat mengikut Seksyen 15(1)(a) Akta Dadah Berbahaya 1952 selepas hasil saringan awal air kencing mendapati mereka positif dadah jenis methamphetamine dan amphetamine.

Beliau berkata dalam serbuan itu, polis merampas dadah pelbagai jenis dianggarkan bernilai RM197,458 selain menyita harta yang dianggarkan bernilai RM1.2 juta.

Katanya serbuan pada 1.20 hingga 6 pagi itu memeriksa seramai 204 pengunjung sebelum hasil pemeriksaan mendapati 152 daripadanya positif terhadap dadah.

“Mereka yang positif dadah ini berusia antara 19 hingga 54 tahun dan disiasat di bawah seksyen sama,” katanya.–AlHijrah Online


KELDAI AKAUN: KAEDAH SIASATAN, HUKUMAN PERLU DISEMAK SEMULA

Ikuti kupasan lanjut isu mangsa Keldai Akaun yang diperdaya sindiket penipuan disediakan wartawan, Zaim Zamani. Mangsa ini dijadikan kambing hitam dan terima layanan yang tidak sewajarnya. Mungkin kaedah siasatan, dakwa perlu dikaji semula?

Siaran laporan khas Berita AlHijrah 7 November 2019. — AlHijrah Online


POLIS CARI ‘MARSHAL’ KONVOI BERHENTIKAN KENDERAAN AWAM

PORT DICKSON: Polis sedang mengesan pengiring atau ‘marshal’ konvoi motosikal berkuasa tinggi yang memberhentikan kenderaan awam di persimpangan lampu isyarat Sua Betong, di sini.

Ketua Polis Daerah Port Dickson, Superitenden Aidi Sham Mohamed berkata, video yang dimuat naik di laman Facebook berdurasi satu minit 10 saat menunjukkan aksi ‘marshal’ memberhentikan kenderaan awam bagi memberi laluan kepada sekumpulan penunggang motosikal berkuasa tinggi untuk melepasi lampu isyarat berkenaan.

“Ketika kejadian lampu isyarat jelas berwarna merah dan tujuan tindakan marshal dipercayai bertujuan untuk memberi laluan kepada sekumpulan penunggang motosikal berkuasa tinggi yang bergerak dalam konvoi bagi melepasi lampu isyarat,” katanya dalam satu kenyataan media, hari ini.

Konvoi motosikal berkuasa besar itu dipercayai bergerak dari Lebuh Raya Seremban-Port Dickson (SPDH) menghala masuk melalui lampu isyarat Sua Betong menghala ke Bulatan Sunggala Telok Kemang.

Kes disiasat mengikut Seksyen 21 Akta Polis dan Seksyen 79(2) Akta Pengangkutan Jalan 1987.

Ujar Aidi Sham, peserta konvoi tidak boleh membuat sebarang tindakan memberhentikan, mengawal, melencong kenderaan di jalan awam tanpa sebarang kehadiran anggota atau pegawai polis kerana boleh membahayakan diri sendiri serta pengguna jalan raya lain.

“Mereka yang memiliki maklumat berkaitan kejadian diminta beri kerjasama kepada pihak IPD PORT Dickson di Bahagian Siasatan Dan Penguatkuasaan Trafik atau menghubungi talian terus di talian 06-6472222,” katanya, hari ini.

–AlHijrah Online


SELANGOR TUBUH PUSAT PRASEKOLAH ANIS, BANTU PEMBELAJARAN ANAK ISTIMEWA

SHAH ALAM: Kerajaan Selangor menerusi Yayasan Warisan Anak Selangor (YAWAS) hari ini merasmikan Pusat Prasekolah Anak Istimewa Selangor (ANIS) bagi membantu kanak-kanak istimewa mendapat peluang dan kemudahan pendidikan khas yang seiring dengan perkembangan murid.

Menteri Besar Selangor Datuk Seri Amirudin Shari berkata pusat berkenaan terbuka kepada semua anak istimewa kelahiran Selangor bagi kategori kurang upaya pembelajaran antaranya lewat perkembangan secara umum atau global developmental delay (GDD), sindrom Down dan gangguan kurang daya tumpuan dan hiperaktif atau attention deficit hyperactivity disorder (ADHD) yang berumur 5 hingga 6 tahun tanpa sebarang yuran.

Amirudin berkata sebanyak RM1.9 juta diperuntukkan oleh Majlis Bandaraya Shah Alam selaku rakan kerjasama untuk menaik taraf sebuah dewan orang ramai kepada pusat prasekolah manakala YAWAS membelanjakan RM300,000 untuk kelengkapan pembelajaran serta lain-lain.

Jelasnya lagi pengoperasian pusat berkenaan sejak 22 Nov 2022 itu dilihat sebagai penanda aras kepada pengusaha tadika khususnya di Selangor dalam menyediakan fasiliti pendidikan bagi murid berkeperluan khas.

“Mungkin selepas ini kita boleh lihat kerjasama (dengan pihak berkuasa tempatan) di tempat lain untuk wujudkan banyak lagi (Pusat Prasekolah ANIS) supaya ibu bapa yang mempunyai anak istimewa dapat menghantar anak mereka ke pusat tersebut terutamanya mereka yang tidak mampu untuk berbuat demikian kerana kosnya agak mahal.

“Jadi jika mereka masukkan anak-anak di sini, sekurang-kurangnya kanak-kanak tersebut mempunyai kemahiran asas (sama seperti kanak-kanak normal) di peringkat prasekolah,” katanya kepada pemberita selepas Majlis Pelancaran Pusat Prasekolah ANIS, Seksyen 7 di sini hari ini.

Turut hadir Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri Dr Siti Mariah Mahmud dan Datuk Bandar Shah Alam Dr Nor Fuad Abdul Hamid.

Amirudin berkata kerajaan negeri sehingga kini menerima hampir 100 permohonan untuk menubuhkan Pusat Prasekolah ANIS dan 35 daripadanya bakal dilaksanakan dalam masa terdekat.

Sementara itu Dr Siti Mariah berkata di pusat pendidikan itu, ibu bapa juga akan diberi pendedahan dan ilmu berguna khususnya dalam mengurus kanak-kanak kurang upaya.

“Contohnya mereka (kanak-kanak istimewa) menghadapi masalah ‘toilet training’ atau cara makan. Semua perkara asas tersebut kita anggap normal, tapi anak-anak ini perlu dilatih (menerusi latihan khas). Latihan dibuat di sini secara ‘one-to-one’ oleh guru bertauliah bersama ibu bapa sekali seminggu selama dua jam dalam satu sesi,” katanya.

Katanya lagi, penubuhan Pusat Prasekolah ANIS itu akan diperluaskan ke kawasan luar bandar selepas ini antaranya di Rawang, Kuala Selangor dan Kuala Langat. –AlHijrah Online


ELAK BERKUNJUNG KE CHINA: DR DZULKEFLY

PUTRAJAYA: Rakyat Malaysia dinasihatkan menangguh perjalanan ke China berikutan wabak koronavirus kecuali atas urusan penting yang tidak boleh dielakkan, kata Menteri Kesihatan Datuk Seri Dr Dzulkefly Ahmad.

Dalam sidang media mengenai kes positif koronavirus di Malaysia melibatkan tiga warga China, Dr Dzulkefly menasihati orang ramai mengamalkan langkah pencegahan khususnya kepada pengembara semasa berada di negara China dan selepas pulang ke Malaysia.

“Segera dapatkan rawatan perubatan sekiranya jatuh sakit, alami gejala jangkitan saluran pernafasan seperti demam, batuk mahupun kesukaran untuk bernafas dalam tempoh 14 hari selepas pulang dari lawatan tersebut,” katanya di sini hari ini.

Mereka yang berjumpa dengan doktor untuk mendapatkan rawatan juga perlu memaklumkan mengenai sejarah perjalanan kepada doktor yang merawat, katanya.

“Semasa dalam tempoh lawatan (ke China) sentiasa membawa bersama penutup mulut dan hidung serta bahan pencuci tangan untuk digunakan apabila perlu,” katanya.

Dr Dzulkefly turut menasihati orang ramai supaya mengelak daripada mengunjungi tempat tumpuan ramai dan bergaul rapat dengan mana-mana individu yang bergejala semasa dalam tempoh lawatan.

“Elakkan dari melawat ke ladang haiwan, pasar yang menjual haiwan hidup, tempat sembelihan haiwan atau menyentuh sebarang jenis haiwan,” katanya.

Semasa dalam tempoh lawatan, elakkan daripada memakan sebarang produk haiwan mentah atau tidak dimasak dengan sempurna, katanya.

Dr Dzulkefly berkata Malaysia melipatgandakan kesiapsiagaan dan pemantauan 24 jam susulan pengesahan tiga kes positif jangkitan pertama koronavirus di negara ini, dengan pemantauan dan pemeriksaan di semua pintu masuk negara kini diperketat.

“Mesin termal (di pintu masuk negara) kesemuanya berfungsi dan mencukupi. Setakat ini keadaan adalah dalam kawalan,” katanya.

Dengan perkembangan terkini, Pasukan Tindakan Pantas (RRT) dan Pasukan Penilaian Pantas (RAT) Kementerian Kesihatan di lapangan diaktifkan serta-merta bagi menjalankan aktiviti pengesanan kontak di lapangan.

“Semua anggota kesihatan adalah diingatkan untuk memberikan perhatian serius terhadap pemakaian peralatan perlindungan diri (PPE) yang betul serta mengamalkan langkah pencegahan dan kawalan infeksi yang optimum pada setiap masa,” katanya.

Beliau berkata saringan pesakit di semua fasiliti kesihatan perlu dilaksanakan dengan teliti bagi memastikan kes yang memenuhi kriteria akan dirujuk bagi menjalani penyiasatan selanjutnya.

Dr Dzulkefly turut menasihati orang ramai supaya meningkatkan tahap kesedaran dan kewaspadaan berhubung simptom koronavirus. — BERNAMA


ADUN Semenyih meninggal dunia

Ahli Dewan Undangan Negeri (ADUN) Semenyih, Bakhtiar Mohd Nor, 57, menghembuskan nafas terakhir jam 4.45 pagi tadi di Hospital Kajang dipercayai akibat serangan jantung.

Setiausaha Politik kepada Menteri Besar Selangor, Borhan Aman Shah melalui satu kenyataan media mengesahkan perkara itu.

Jenazah Allahyarham akan dibawa pulang ke rumah keluarga di Semenyih dan akan disembahyangkan selepas solat Jumaat di Masjid Kampung Pasir, Semenyih.

Jenazah akan dikebumikan di Tanah Perkuburan Kampung Pasir.

“Saya berdoa semoga roh Allahyarham dicucuri rahmat Allah SWT dan ditempatkan dalam kalangan golongan yang soleh. Alfatihah.”


PKP: AKTIVITI IBADAH HANYA LIMA ORANG MAKSIMUM

KUALA LUMPUR: Kerajaan menetapkan had maksimum lima orang bagi aktiviti keagamaan di masjid atau rumah ibadat di negeri yang dikenakan Perintah Kawalan Pergerakan (PKP).

Perdana Menteri Tan Sri Muhyiddin Yassin memaklumkan, hanya ahli jawatankuasa masjid atau rumah ibadat dibenarkan hadir untuk aktiviti keagamaan.

“Bagi negeri yang dikenakan PKPP dan PKPB, aktiviti keagamaan masih dibenarkan dengan bilangan kehadiran minimum yang ditetapkan di dalam SOP.

“Pihak berkuasa agama negeri disaran untuk memberi penetapan yang bersesuaian dalam menetapkan jumlah kehadiran yang dibenarkan,” katanya dalam Perutusan Khas Pelaksanaan PKP hari ini.

Muhyiddin hari ini mengumumkan pelaksanaan PKP untuk tempoh 14 hari bemula jam 12.01 tengah malam, Rabu, 13 Januari 2021 sehingga 26 Januari 2021.

Perintah itu akan dilaksanakan secara tiga berperingkat dengan enam buah negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah dilaksanakan PKP, manakala PKP Bersyarat (PKPB) ke atas enam buah negeri iaitu Pahang, Perak, Negeri Sembilan, Kedah, Terengganu dan Kelantan.

Sementara itu PKP Pemulihan (PKPP) pula akan dilaksanakan bagi negeri Perlis dan Sarawak. — AlHijrah Online


MYSEJAHTERA: PERINGATAN UNTUK TIDAK TERCICIR DOS KEDUA, KEMASKINI KESAN SAMPINGAN VAKSIN

PUTRAJAYA: Kerajaan bersetuju menggunakan aplikasi MySejahtera sebagai peringatan kelompok penerima vaksin di bawah Program Imunisasi COVID-19 Kebangsaan sasaran untuk tidak tercicir bagi pengambilan dos kedua.

Timbalan Menteri Kesihatan I, Datuk Dr Noor Azmi Ghazali berkata, program berkenaan mewajibkan penerima untuk mengambil dua dos dalam tempoh dua bulan bagi pembentukan imuniti dalam badan.

Tambahnya, aplikasi MySejahtera akan diperluaskan penggunaannya bagi mengemaskini maklumat sebarang kesan sampingan terhadap pengambilan vaksin COVID-19.

“Aplikasi MySejahtera akan berfungsi untuk pengesanan status rakyat yang sudah menerima vaksin tersebut serta mengingatkan rakyat untuk tidak lupa mengambil dos kedua vaksin.

“Aplikasi tersebut juga akan menjadi platform kerajaan mengemaskini maklumat sebarang kesan sampingan daripada vaksin itu,” katanya.

Terdahulu, lebih 24.5 juta pengguna memuat turun aplikasi MySejahtera menerusi telefon pintar masing-masing, setakat 4 Disember tahun lalu.—AlHijrah Online


JEMAAH TABLIGH BELUM TAMPIL DIMINTA BERBUAT DEMIKIAN SEGERA – KP KESIHATAN

KUALA LUMPUR: Ahli jemaah tabligh yang belum tampil untuk diperiksa tahap kesihatan diminta berbuat demikian segera bagi mengekang penularan wabak COVID-19, kata Ketua Pengarah Kesihatan, Datuk Dr Noor Hisham Abdullah.

Dr Noor Hisham berkata, sehingga 12 tengah malam semalam, seramai 10,553 ahli jemaah tabligh yang hadir majlis perhimpunan di Masjid Jamek Seri Petaling telah diperiksa dengan 4,986 sampel diambil dan 513 positif.

“Seorang jemaah tabligh berumur 34 tahun telah meninggal dunia kelmarin.

“Kementerian Kesihatan Malaysia (KKM) menyeru ahli jemaah tabligh yang belum tampil untuk diperiksa untuk tampil untuk diperiksa oleh KKM,” katanya dalam catatan di Facebook hari ini.

Malaysia menguatkuasakan Perintah Kawalan Pergerakan bermula semalam hingga 31 Mac depan bagi mengekang penularan wabak COVID-19 yang setakat ini mengorbankan dua nyawa di negara ini dengan 790 kes positif dan meningkat setiap hari. — AlHijrah Online


STRUKTUR BUMBUNG PREMIS LIMA TINGKAT RUNTUH, BEBERAPA KENDERAAN ROSAK – BOMBA

KUALA LUMPUR:  Beberapa kenderaan mengalami kerosakan teruk susulan sebahagian struktur bumbung di sebuah premis lima tingkat di Jalan Kuchai Lama, di sini, runtuh malam tadi.

Jurucakap Jabatan Bomba dan Penyelamat Kuala Lumpur ketika dihubungi berkata kejadian yang berlaku pada kira-kira 10.30 malam itu bagaimanapun tidak melibatkan sebarang kemalangan jiwa.

Sementara itu, Ketua Polis Daerah Brickfields ACP Amihizam Abdul Shukor berkata pihak bomba telah melakukan pemeriksaan di setiap tingkat dan mengesahkan tiada mangsa terlibat.

“Buat masa ini, polis dan pihak bomba terpaksa menutup premis berkenaan sebagai langkah keselamatan daripada sebarang aktiviti sehingga ia disahkan selamat.

“Punca kejadian runtuh itu juga sedang disiasat pihak bomba,” katanya ketika dihubungi tengah malam tadi.

Terdahulu, kejadian berkenaan dirakam penduduk berhampiran sebelum ia tular di Facebook.–AlHijrah Online


MEMPERKETAT SOP PENGEMBARA LUAR NEGARA BUKAN LANGKAH TEPAT – TIONG

KUALA LUMPUR: Kementerian Pelancongan, Seni dan Budaya (MOTAC) menyifatkan tindakan memperketatkan prosedur operasi standard (SOP) sedia ada bukanlah langkah tepat serta berkesan pada ketika ini bagi kemasukan pengembara dari luar negara termasuk China.

Menterinya Datuk Seri Tiong King Sing berkata MOTAC ingin menegaskan bahawa soal keselamatan dan kesihatan rakyat Malaysia adalah menjadi keutamaan, namun ia juga perlu diseimbangkan dengan faktor ekonomi demi kepentingan rakyat dan negara.

“Setakat ini kita masih kekal dengan status quo dan terus memantau perkembangan dari semasa ke semasa. Jika ada perubahan situasi dan keperluan mendesak, sudah tentu kita akan memperketatkan SOP secara khusus,” katanya dalam kenyataan hari ini.

Beliau berkata bersandarkan kepada fakta, Amerika Syarikat mencatatkan 99 juta jangkitan dan 1.08 juta kematian akibat COVID-19 manakala China 31,000 kematian dengan 10.16 juta kes positif direkodkan.

“Sebab itu jika kita lihat, negara-negara jiran seperti Indonesia, Thailand dan Kemboja tidak memperketatkan kemasukan pengembara dari China. Pada masa sama timbul persoalan mengenai kedatangan pengembara dari Amerika Syarikat, Jepun, Korea dan Perancis yang turut merekodkan jumlah jangkitan tinggi.

“Jika mengambil kira penduduk China seramai 1.4 bilion, kadar kematian akibat wabak itu ialah 0.002 peratus. Kes jangkitan COVID-19 di Malaysia pula 5.02 juta dengan 0.7 peratus kematian direkodkan,” katanya.

Beliau berkata Malaysia telah menerima kemasukan pengembara dari seluruh dunia lebih awal sebelum ini walaupun mereka datang dari negara yang memiliki rekod jangkitan COVID-19 yang tinggi.

“Kita bersyukur kerana situasi penularan COVID-19 di Malaysia boleh dianggap terkawal. Malah China juga telah melepasi fasa lonjakan jangkitan COVID-19, maka itu mengetatkan SOP sedia ada bukanlah langkah tepat serta berkesan pada ketika ini,” katanya.

Beliau berkata angka RM30 bilion yang dinyatakan sebelum ini adalah bagi menunjukkan betapa besarnya nilai ekonomi bagi sektor pelancongan yang secara khusus membabitkan negara China.

“Ini juga seiring dengan ramalan peningkatan pengembara China ke Malaysia daripada tiga juta pada 2019 kepada kira-kira enam juta tahun ini,” katanya.

Tiong berkata soal diskriminasi perlu dipandang serius, dan beliau juga membandingkan negara-negara selain China, yang juga berupaya menjadi negara berisiko tinggi penularan wabak di negara ini.

Beliau berkata apa yang dibangkitkan sebelum ini bertujuan memastikan negara tidak mendiskriminasi pengembara dari mana-mana negara sekalipun termasuk China.

“Ini penting demi memelihara hubungan diplomatik antara Malaysia dengan negara-negara luar, lebih-lebih lagi rakan perdagangan Malaysia,” katanya.–AlHijrah Online


LELAKI CABUL DUA WANITA DI CYBERJAYA DIBERKAS POLIS

SEPANG: Polis berjaya memberkas seorang lelaki yang disyaki terlibat dalam dua kes cabul di sebuah pusat komersial Tamarind Square di Cyberjaya, semalam.

Ketua Polis Daerah Sepang ACP Wan Kamarul Azran Wan Yusof berkata, suspek berusia 20 tahun yang juga penunggang p-hailing itu ditahan di sebuah rumah di Taman Putra Perdana, Puchong pukul 11 pagi tadi.

Menurutnya, suspek berjaya dikesan hasil semakan rakaman litar tertutup (CCTV) yang diperoleh daripada pengurusan Tamarind Square.

“Hasil semakan rakaman CCTV mendapati suspek tiba di kawasan Tamarind Square pada pukul 1.57 petang dengan menunggang sebuah motosikal jenis Yamaha Lagenda 115 ZR.

“Suspek kemudian telah meletakkan motosikalnya di tempat parkir basement Tamarind Square dan berjalan kaki menghala ke kaki lima pusat beli-belah itu,” katanya seperti dilapor Utusan.

Wan Kamarul berkata, suspek semasa disoal siasat telah mengaku terlibat dalam kes cabul dua wanita di pusat beli-belah itu petang semalam.

Kes tersebut disiasat mengikut Seksyen 354 Kanun Keseksaan kerana mencabul kehormatan.

Terdahulu, media melaporkan kes cabul pertama melibatkan seorang pembantu peribadi berusia 27 tahun dicabul di parkir bangunan tersebut semasa suspek cuba membantu mengambil troli yang dibawa mangsa.

“Bagaimanapun wanita berkenaan menolak bantuan tersebut namun lelaki  itu tetap mengambil barang pengadu dan memasukkan dalam kereta dan secara tiba-tiba suspek bertindak menyentuh dan meramas punggung pengadu sebelum melarikan diri,” katanya.

Bagi kes kedua membabitkan seorang wanita berusia 34 tahun yang sedang menunggu lif di bangunan yang sama sebelum didatangi suspek dari arah belakang dan memeluk serta mencabul mangsa.—AlHijrah Online


ISTERI TIKAM SUAMI GARA-GARA MASALAH KEWANGAN

SEREMBAN: Seorang wanita ditahan reman selepas disyaki menikam suaminya sendiri di sebuah rumah di Rasah Kemayan, Seremban 2, di sini, petang semalam.

Ketua Polis Daerah Seremban ACP Nanda Maarof berkata, kejadian berpunca akibat masalah kewangan, yang menyebabkan mangsa, 55, ditikam di bahagian dada dan pinggang dengan senjata tajam.

Katanya, suspek direman selama tujuh hari sehingga 30 Januari ini bagi membantu siasatan selepas perintah reman dikeluarkan Penolong Pendaftar Majistret Seremban, Emysuriana Muhammad Subry, hari ini.

“Semalam, Bilik Gerakan Ibu Pejabat Daerah (IPD) Seremban menerima panggilan kecemasan daripada anak mangsa, iaitu seorang gadis berusia 18 tahun yang dipercayai saksi kejadian, memaklumkan bapanya ditikam di lokasi.

“Polis kemudian bergegas ke lokasi sebelum menemui mayat mangsa di ruang dapur rumah terbabit dan mendapati ada dua kesan tikaman di bahagian dada kiri dan pinggang kiri,” katanya.

Ujar Nanda, polis menahan isteri mangsa, 55, di rumah terbabit serta merampas sebilah senjata tajam dipercayai digunakan dalam insiden itu.

Mayat mangsa dihantar ke Hospital Tuanku Ja’afar, di sini, untuk dibedah siasat dan kes disiasat mengikut Seksyen 302 Kanun Keseksaan.–AlHijrah Online


MAJLIS PERTUNANGAN BERTUKAR TRAGEDI KEBAKARAN

BATU PAHAT: Sebuah majlis pertunangan bertukar tragedi selepas rumah lokasi majlis diadakan hangus dijilat api di Kampung Parit Mustaffa Darat, Parit Sulong, semalam.

Kebakaran berlaku kira-kira jam 1.20 petang semalam, yang mengakibatkan barang hantaran pertunangan dan harta benda rumah terbabit musnah.

Kejadian dipercayai berlaku akibat litar pintas di bahagian dalam rumah tersebut, yang menyebabkan api merebak pantas berikutan struktur rumah diperbuat daripada separa batu dan kayu.

Tiada kemalangan jiwa dilaporkan yang melibatkan kira-kira 100 ahli keluarga mangsa kerana sempat menyelamatkan diri terlebih dahulu.

Jurugambar majlis pertunangan tersebut, Izzat Syafaat Ismail, 29, menjadi saksi kejadian kebakaran yang berlaku sejam sebelum majlis pertunangan itu berlangsung.

“Keadaan menjadi kelam-kabut sehinggakan ahli keluarga pasangan itu tidak sempat menyelamatkan barang-barang hantaran pertunangan termasuk pakaian, peralatan elektrik serta dokumen-dokumen penting di dalam rumah.

“Ada antara ahli keluarga yang pengsan dan cedera melecur kerana nekad mahu menyelamatkan kenderaan yang berhampiran selain cedera kerana terpijak kaca,” katanya.

Sementara itu, Komander Operasi Balai Bomba dan Penyelamat (BBP) Batu Pahat, PKPgB Mohd Fauzi Mohd Nor berkata kebakaran memusnahkan hampir 80 peratus rumah tersebut serta sebuah motosikal.

“Sebanyak 22 anggota bomba berserta tiga jentera Fire Rescue Tender (FRT) dan sebuah jentera Emergency Medical Rescue Services (EMRS) digegaskan ke lokasi kejadian sebaik menerima panggilan kecemasan pada 1.18 petang.

“Punca kebakaran dan anggaran kerugian masih dalam siasatan dan operasi ditamatkan pada 3.34 petang,” katanya.

Bagaimanapun, majlis pertunangan tetap diteruskan dalam keadaan sederhana di rumah saudaranya yang terletak bersebelahan rumah pusaka berusia 100 tahun yang hangus terbakar.–AlHijrah Online


HARI WANITA: SAYANG DIRI SENDIRI, JADI INSAN HEBAT DAN BAHAGIA – PERMAISURI AGONG

KUALA LUMPUR: Raja Permaisuri Agong Tunku Azizah Aminah Maimunah Iskandariah mengingatkan setiap wanita supaya menyayangi dan menghargai diri sendiri untuk menjadi seorang insan yang hebat dan bahagia.

Baginda bertitah wanita perlu menjaga kesihatan fizikal dan mental diri sendiri serta keluarga kerana seorang wanita yang bahagia akan mampu membawa kebahagiaan kepada semua orang di sekelilingnya.

“Wanita waja mampu mengharungi setiap cabaran yang datang dan kekuatan yang diberikan oleh Allah SWT itulah istimewanya kita wanita,” titahnya menerusi video yang dimuat naik di laman sosial rasmi Istana Negara sempena sambutan Hari Wanita hari ini.

Jelas Baginda, kekuatan wanita terserlah ketika pandemik COVID-19 yang melanda negara kini apabila mereka mampu bangkit serta cekal mengatasi sebarang cabaran, sesuai dengan tema sambutan Hari Wanita tahun ini – Wanita Bangkit Mendepani Cabaran.

“Di sinilah kita melihat kekuatan seseorang insan yang bergelar wanita. Walaupun berhadapan dengan pelbagai cabaran, wanita tetap mampu bangkit dan cekal serta berjaya keluar daripada cabaran tersebut,” titah Tunku Azizah.

Baginda turut menyeru supaya masyarakat menghargai wanita, menyayangi, menghormati dan berlemah lembut dengan golongan itu.—AlHijrah Online / BERNAMA


PENUNGGANG MOTOSIKAL REMPUH ANGGOTA JPJ ADA 8 KES JENAYAH, DADAH

PORT DICKSON: Penunggang motosikal yang bertindak merempuh anggota Jabatan Pengangkutan Jalan (JPJ) dalam sekatan jalan raya (SJR) di Kilometer 28 Lebuh Raya Seremban-Port Dickson, di sini semalam, mempunyai lapan rekod jenayah lampau membabitkan dadah dan jenayah.

Ketua Polis Daerah Port Dickson Supt Aidi Sham Mohamed berkata, pihaknya menerima laporan berhubung kejadian kira-kira jam 12.51 tengah hari daripada seorang pegawai JPJ.

Katanya, motosikal dinaiki suspek secara tiba-tiba dipandu laju dipercayai untuk meloloskan diri lalu merempuh seorang anggota penguat kuasa JPJ semasa ingin membuat pemeriksaan.

“Suspek juga didapati tidak mempunyai lesen memandu dan cukai jalan sudah tamat tempoh. Proses reman akan dilakukan esok (hari ini) di Mahkamah Port Dickson.

“Kes disiasat di bawah Seksyen 353 Kanun Keseksaan kerana menggunakan kekerasan jenayah untuk menakutkan penjawat awam,” katanya dalam satu kenyataan semalam.

Aidi Sham berkata, anggota JPJ yang dirempuh itu telah dibawa ke Hospital Port Dickson untuk menerima rawatan kerana mengalami kecederaan kecil di bahagian kaki dan tangan.

“Tiada kecederaan serius yang dialami oleh anggota tersebut dan dia telah dirawat sebagai pesakit luar,” katanya.

Semalam tular video berdurasi lima saat memaparkan anggota JPJ terpelanting dan terhantuk di kepala selepas dilanggar seorang penunggang motosikal yang cuba melarikan diri.—AlHijrah Online


AJARAN “AMMA” MENYELEWENG, SESAT – MUFTI PERAK

MANJUNG: Jawatankuasa Fatwa Negeri Perak memutuskan ajaran Allah Muhammad Muhammad Allah (AMMA) yang dibawa oleh Noor Hisham Alias dan menular terutama di Manjung, Perak sebagai sesat.

Mufti Perak, Datuk Wan Zahidi Wan Teh berkata, keputusan dibuat dalam mesyuarat Jawatankuasa Fatwa Negeri kali ke-231 pada April 2023 dan memperakukan fahaman itu menyeleweng serta bercanggah dengan syarak.

Tambahnya hasil penelitian fakta dan pandangan, Jawatankuasa Fatwa mendapati ajaran AMMA mengandungi elemen yang salah iaitu menterjemah kalimah syahadah dengan ‘Tiada Nyata Hanya Allah’ tanpa penjelasan sebenar.

“Ajaran sesat itu juga mendakwa ajaran Islam yang sebenar telah diseleweng pada tahun 850 Masihi dan ayat-ayat Al-Quran disalah tulis kerana ditulis pada kulit dan tulang binatang ketika itu.

“AMMA juga mendakwa terdapat dua Al-Quran iaitu Al-Quran hidup yang ditafsir sebagai alam mini yang berada dalam diri manusia dan Al-Quran Mashaf,” kata Wan Zahidi dalam kenyataan pada Selasa.

Malah, ajaran sesat terbabit turut berhujah jika Al-Quran yang ada sekarang sangat penting, sudah tentu ia ditulis dan dibukukan oleh nabi.

Pada masa yang sama, AMMA juga menimbulkan persoalan adakah nabi lembab kerana tidak tahu membaca dan menulis pada usia 40 tahun.

Sehubungan dengan itu, Wan Zahidi berkata Jawatankuasa Negeri Perak memutuskan ajaran yang dibawa Noor Hisham Alias itu menyeleweng dan bercanggah dengan syarak berdasarkan pegangan Ahli Sunnah Wal Jamaah dari segi akidah, syariah dan akhlak.

Justeru, beliau menggesa umat islam agar menjauhi ajaran tersebut dan dilarang berpegang serta beramal dengannya.

Katanya, mana-mana individu yang telah terlibat dengan pegangan dan pengamalan ajaran itu hendaklah bertaubat kepada Allah SWT.

Tegas beliau, semua bentuk pengajaran, pengamalan, penerbitan, promosi, pengedaran bahan-bahan ajaran Noor Hisham Alias melalui apa-apa medium juga mesti disekat, dihenti dan diharamkan serta merta. — AlHijrah Online


LEBIH RM6.8 JUTA DIBELANJAKAN UNTUK BANTU ASNAF, MASYARAKAT

KUALA LUMPUR: Sejumlah RM6,853,268.88 telah dibelanjakan agensi di bawah Jabatan Perdana Menteri (Hal Ehwal Agama) sepanjang Julai 2022 bagi membantu  para asnaf dan masyarakat yang terkesan akibat musibah dan sebagainya.

Menteri di Jabatan Perdana Menteri (Hal Ehwal Agama) Datuk Idris Ahmad berkata ia merupakan tanggungjawab dan amanah yang digalas agensi di bawah kementeriannya yang sentiasa cakna akan kesusahan masyarakat.

Ujar beliau, selain bantuan kepada asnaf dan golongan yang layak, agensi di bawah Jabatan Perdana Menteri (Hal Ehwal Agama) bulan lalu turut membantu mangsa banjir di Baling, Kedah.

“Ramai yang terkesan akibat musibah banjir di Baling, Kedah.

“Oleh itu, agensi-agensi di bawah Jabatan Perdana Menteri (Hal Ehwal Agama) telah digerakkan turun membantu menyalurkan sumbangan,” katanya menerusi catatan di Facebook.

Menurut Idris, daripada jumlah keseluruhan yang telah disalurkan, RM2,452,719.88 digunakan untuk program Musaadah dan RM4,400,549.00 untuk Ar-Rahnu Bisnes dan Ar-Rahnu Care.

Kata Idris beberapa progam untuk manfaat rakyat turut dianjurkan bulan lalu antaranya Kempen Pencegahan Jenayah Syariah 2022, Seminar Lelaki Qawwam Peringkat Kebangsaan, Muzakarah Zakat Kebangsaan, Majlis Anugerah Kelas Agama dan Fardu Ain (KAFA) Peringkat Kebangsaan dan Majlis Sambutan Maal Hijrah Peringkat Kebangsaan 1444H. – AlHijrah Online


MISI HM4P DITANGGUHKAN, BANTUAN TETAP DISALUR KE GAZA

KAHERAH (Mesir): Akur dengan nasihat Timbalan Perdana Menteri Datuk Seri Ismail Sabri Yaakob, misi Humanitarian Mission 4 Palestin (HM4P) yang lebih sebulan berada di Jordan dan Mesir, ditangguhkan hari ini atas faktor keselamatan.

Melalui sesi video konferensi dengan anggota misi HM4P semalam, Datuk Seri Ismail Sabri Yaakob merangkap Menteri Pertahanan menasihatkan anggota misi untuk pulang dahulu ke Malaysia ekoran faktor keselamatan dan keadaan tidak menentu di Gaza.

Perkara itu dikongsikan Ketua Misi HM4P merangkap Pengerusi Biro Kebajikan UMNO Malaysia (BKUM), Datuk Abdul Azeez Abdul Rahim dengan wakil media mengikuti misi solidariti dan kemanusiaan kepada Masjid Al-Aqsa dan warga Palestin di Gaza hari ini.

Misi ditangguhkan ke sehinggalah Pihak Berkuasa Mesir memberikan kelulusan untuk anggota misi HM4P masuk ke Gaza melalui sempadan Rafah pada tarikh yang akan ditentukan kemudian.

Abdul Azeez yang juga Ahli Parlimen Baling berterima kasih kepada Kerajaan Mesir, khususnya Presiden Abdul Fatah Al-Sisi di atas kerjasama diberikan bagi memastikan keselamatan anggota misi kemanusiaan dari Malaysia.

“Kelulusan yang diberikan sekarang hanya sampai ke sempadan Rafah, bukannya menolak. Selepas (keadaan keselamatan) reda, InshaAllah kita akan dapat masuk (ke wilayah bergolak Gaza).

“Kita akur dengan keputusan perisikan di sini yang menyatakan Gaza buat masa ini belum selamat untuk kami masuk,” kata Abdul Azeez di sini hari ini.

Misi HM4P bermula 19 Jun lalu dengan tujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis dan warga Palestin terjejas perang di Gaza pada Mei lalu.

Misi HM4P disifatkan sebagai 65 peratus berjaya selepas ia berjaya menyalurkan sumbangan ke Masjid Al-Aqsa melalui sumbangan kewangan USD200,000 (RM828,000) kepada Tabung Al-Aqsa diuruskan Kementerian Awqaf dan Hal Ehwal Agama Jordan pada 20 Jun lalu.

Sumbangan yang bertujuan membaikpuih, menambahbaik dan memenuhi keperluan berkaitan pengurusan dan penyelenggaraan Masjid Al-Aqsa yang mengalami kerosakan pada Ramadan lalu disampaikan Abdul Azeez kepada Menteri Awqaf dan Hal Ehwal Agama Jordan, Dr Mohammad Al-Khalaileh.

Penyerahan sumbangan dana secara terus kepada Masjid Al-Aqsa itu mendapat pujian Pengerusi Imam Masjid Al-Aqsa, Sheikh Umar Fahmi Al-Kiswani yang hadir pada sesi penyerahan sumbangan di Amman (Jordan) dan turut dihadiri Duta Besar Malaysia ke Jordan, Datuk Jilid Kuminding.

“Alhamdulillah, sumbangan dana ini akan digunakan sepenuhnya untuk Masjid Al-Aqsa,” kata Sheikh Umar ketika ditemui di Amman.

HM4P juga menyampaikan bantuan makanan kepada 1,000 keluarga pelarian Palestin di enam kem pelarian di Jordan, termasuk Kem Jerash yang juga dikenali sebagai Kem Gaza pada jumaat lalu.

Berbalik kepada Gaza, anggota misi HM4P hanya dibenarkan menghantar sumbangan hingga ke sempadan Rafah oleh pihak berkuasa Mesir atas faktor keselamatan selepas menunggu lebih 30 hari di Kaherah.

Tempoh masa itu termasuk, enam hari pelaksanaan misi kemanusiaan HM4P di Jordan membabitkan sebahagian daripada 17 anggota misi termasuk Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya; Ketua UMNO Bandar Tun Razak, Datuk Rizalman Mokhtar dan Setiausaha Kerja UMNO Wilayah Persekutuan, Datuk Kamarudin Hassan.

“Bantuan tetap disalurkan ke Gaza dengan kerjasama rakan NGO kita di sana (CGM),” kata Abdul Azeez merujuk kepada bantuan makanan yang tetap diagihkan kepada penduduk Palestin di wilayah konflik itu sehari sebelum sambutan Aidiladha walaupun anggota HM4P masih belum dibenarkan masuk ke Gaza.

Bantuan makanan terbabit disalurkan kepada pelaria Palestin di Kampung Badwi di utara Gaza dan Kem Pelarian As-Syati’ di Bandar Gaza.

“InshaAllah kita akan kembali ke Kaherah untuk masuk ke Gaza selepas menerima kelulusan pihak berkuasa Mesir nanti,” kata Abdul Azeez optimis misi kemanusiaan itu akan berjaya mencapai matlamatnya kelak.

Antara perancangan misi di Gaza membabitkan kerjasama NGO tempatan, termasuk Persatuan Bulan Sabit Merah Palestin (PRCS) dan Universiti Islam Gaza (IUG) adalah program jangka pendek dan panjang bagi membina kapasiti sektor pendidikan dan perubatan membabitkan kerjasama NGO Mercy Malaysia.

Abdul Azeez turut berterima kasih kepada Presiden UMNO, Datuk Seri Dr Ahmad Zahid Hamidi di atas kepercayaan beliau kepadanya mengetuai misi Palestin dan rakyat Malaysia atas sokongan berterusan.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lalu menyaksikan kemusnahan harta benda selain mengorbankan lebih 250 warga Palestin, termasuk 66 kanak-kanak.

Media melaporkan lebih 77,000 warga Palestin di Gaza hilang tempat tinggal akibat serangan rejim Israel menyebabkan banyak pihak, termasuk badan bukan kerajaan (NGO) menghantar misi kemanusiaan ke wilayah konflik itu. – AlHijrah Online/ Syed Azwan Syed Ali


PM Muhyiddin lancar logo sambutan 50 tahun Rukun Negara

BERNAMA

PUTRAJAYA: Perdana Menteri Tan Sri Muhyiddin Yassin melancarkan logo sambutan 50 tahun Rukun Negara.

Dipancarkan di layar skrin dengan animasi 3-Dimensi, logo yang julung kali direka cipta itu dilancarkan selepas Perdana Menteri menyampaikan ucapan di majlis pelancaran Sambutan Ulang Tahun ke-50 Rukun Negara di Bangunan Perdana Putra di sini.

Lima jalur simbolik lima prinsip Rukun Negara yang perlu dipatuhi; bulan dan bintang melambangkan prinsip Kepercayaan kepada Tuhan.

Tengkolok berkerawang bulan dan bintang simbol prinsip Kesetiaan kepada Raja dan Negara. Ia juga melambangkan Prinsip Keluhuran Perlembagaan dan Kedaulatan Undang-undang.

Angka 50 sempena sambutan ulang tahun Rukun Negara dan biru melambangkan amalan perpaduan dalam Kesopanan dan Kesusilaan.

Logo itu dihasilkan melalui kerjasama antara Pertubuhan Berita Nasional Malaysia (Bernama), Jabatan Penerangan dan Kumpulan Media Karangkraf.

Pengarah Urusan Kumpulan Media Karangkraf Datuk Hussamuddin Yaacub berkata logo yang dipaparkan memberi kesan yang besar kepada masyarakat dengan menyampaikan kefahaman mengenai lima prinsip falsafah yang menjadi tunjang nasional negara.

Jelasnya simbolik tengkolok pada logo tersebut adalah keunikan warisan dan budaya Melayu yang kesetiaan kepada raja dan negara amat penting dalam memastikan kedaulatan negara terus terpelihara.

“Kita merasakan setiap  logo yang mahu ditonjolkan perlu mempunyai ‘roh’ yang akan memberi kesan besar kepada masyarakat. Umum mengetahui tentang Rukun Negara ini namun kefahaman mengenai falsafah ini tidak masuk ke hati.

“Konsep logo yang ingin diketengahkan adalah mengembalikan semangat patriotik kepada negara dengan menekankan kefahaman mengenai prinsip Rukun Negara,” katanya kepada Bernama. — AlHijrah Online


SUAMI PUKUL ISTERI DITAHAN, SUSPEK POSITIF METHAPHETAMINE

GUA MUSANG: Seorang lelaki yang tular memukul wanita di hadapan sebuah kedai makan Khamis lalu ditahan polis di sebuah rumah di Rancangan Kemajuan Tanah (RKT) Kesedar Paloh 2, Gua Musang.

Menurut Ketua Polis Daerah Gua Musang, Superintendan Sik Choon Foo, wanita itu merupakan isteri suspek dan mangsa dipukul kerana berlaku perselisihan faham.

Katanya hasil pemeriksaan terhadap suspek tidak menjumpai apa-apa barang terlarang.

Namun ujian air kencing yang dijalankan mendapati suspek positif dadah jenis methamphetamine.

Suspek mendakwa berlaku perselisihan faham kerana tidak membenarkan isterinya bekerja dan menyuruh mangsa menjaga ibunya yang sedang sakit.

Polis turut merampas topi keledar berwarna merah yang digunakan untuk memukul wanita berkenaan.

Kes disiasat di bawah Seksyen 323/18 Akta Keganasan Rumah Tangga 1994 dan Seksyen 15(1) Akta Dadah Berbahaya 1952.

Suspek direman empat hari bermula hari ini sehingga 1 Februari untuk siasatan lanjut. – AlHIjrah Online


FAHMI FADZIL MULA TUGAS SEBAGAI MENTERI KOMUNIKASI DIGITAL

PUTRAJAYA: Menteri Komunikasi Digital Fahmi Fadzil memulakan tugas secara rasmi di Kementerian Komunikasi Digital di sini hari ini.

Beliau tiba di kementerian tersebut pada 12.15 tengah hari dan disambut Ketua Setiausaha Kementerian Komunikasi Digital Datuk Seri Mohammad Mentek, selepas menghadiri mesyuarat khas Kabinet Kerajaan Perpaduan yang dipengerusikan Perdana Menteri Datuk Seri Anwar Ibrahim.

Fahmi, 41, melakukan imbasan di mesin kedatangan sebagai tanda memulakan tugas di kementerian itu secara rasmi dan kemudiannya menghadiri sesi penyerahan nota serah tugas daripada Mohammad.

Turut hadir  Timbalan Ketua Setiausaha (Infrastruktur Telekomunikasi dan Ekonomi Digital) Ma. Sivanesan, Ketua Pegawai Eksekutif Pertubuhan Berita Nasional Malaysia (Bernama) Roslan Ariffin, Ketua Pengarah  Penerangan Datuk Mohd Sukari Ab Hamid dan Ketua Pengarah Penyiaran Datuk Che Roslan Che Daud.

Fahmi juga menghadiri sesi taklimat mengenai Kementerian Komuniasi Digital yang dikendalikan oleh Mohammad dan dihadiri pihak pengurusan tertinggi kementerian serta ketua-ketua jabatan.

— LAGI

FAHMI-TUGAS 2 (AKHIR) PUTRAJAYA

Fahmi sebelum ini dilaporkan akan memberi tumpuan utama kepada isu akses Internet termasuk roll-out 5G dan capaian di luar bandar serta keselamatan data peribadi bagi menangani penipuan dalam talian (scam).

Fahmi yang juga Ahli Parlimen Lembah Pantai itu adalah antara 14 muka baharu dalam barisan Kabinet Kerajaan Perpaduan

Sebelum berkecimpung dalam arena politik, lulusan Ijazah Sarjana Muda Kejuruteraan Kimia dari Purdue University, Indiana, Amerika Syarikat itu bergiat aktif dalam seni kreatif dan persembahan sebagai penulis serta pelakon teater.


LELAKI DIKHUATIRI LEMAS TERJUN JAMBATAN KLANG

KLANG: Seorang lelaki dikhuatiri lemas selepas dipercayai terjun ke dalam sungai di Jambatan Raja Muda, di sini semalam.

Orang awam menyedari kejadian tersebut kira-kira jam 11 pagi selepas ternampak mangsa terapung di sungai tersebut.

Pengarah Bomba Selangor Norazam Khamis berkata, pihaknya menerima panggilan kecemasan pada jam 11.05 pagi sebelum mengerahkan 15 anggotanya termasuk pegawai dari Balai Bomba dan Penyelamat Kota Raja serta Sungai Pinang bergegas ke lokasi kejadian.

“Gerakan mencari lelaki yang tidak dikenal pasti identiti itu giat dijalankan di sekitar kawasan tersebut.

“Namun, operasi pencarian belum menemukan mangsa dan terpaksa dihentikan pukul 7 petang tadi dan disambung esok pagi,” katanya.

Operasi mencari dan menyelamat (SAR) itu turut disertai Pasukan Penyelamatan Di Air (PPDA) Selangor.

Semalam tular satu video menunjukkan orang awam terkejut melihat seorang lelaki yang tidak berbaju terapung di sungai berkenaan.–AlHijrah Online


DUA WARGA EMAS MAUT DALAM NAHAS KENDERAAN BERTEMBUNG

IPOH: Dua warga emas maut manakala tiga lagi cedera dalam kemalangan membabitkan dua kenderaan di Kilometer 10 Jalan Beruas-Ipoh dekat sini pagi tadi.

Pemangku Ketua Polis Daerah Manjung DSP Chong Boo Khim berkata pemandu kereta Perodua Kelisa, Fatimah Mohd Ali, 64, dan penumpang di belakang Mohd Ibrahin Md Deram, 77, disahkan meninggal dunia di lokasi kejadian.

Katanya kejadian berlaku semasa kereta dengan empat penumpang dari Simpang Tiga Parit menghala ke Beruas, tidak dapat mengelak daripada bertembung dengan sebuah van yang memasuki laluan bertentangan selepas hilang kawalan.

Beliau dalam kenyataan di sini berkata mereka yang cedera terdiri daripada dua penumpang kereta serta pemandu van, dan kesemua mereka telah dihantar ke Hospital Seri Manjung (HSM) untuk rawatan.


PENYERANG JDT KEMALANGAN, ANAK BERUSIA 22 HARI TERKORBAN

NIBONG TEBAL: Penyerang pasukan bola sepak Johor Darul Johor Darul Ta’zim (JDT) Muhammad Syafiq Ahmad, terlibat dalam kemalangan di Lebuhraya Utara Selatan (PLUS) berhampiran Sungai Bakap, awal pagi tadi.

Kemalangan itu menyebabkan Muhammad Syafiq cedera ringan.

Bagaimanapun nahas tersebut telah mengorbankan tiga individu iaitu bayi lelaki Muhammad Syafiq yang berusia 22 hari selain wanita warga tempatan Zainab Wahab, 45, dan warga Indonesia Titik Sukamti, 30-an.

Kemalangan turut menyebabkan isteri Muhamad Syafiq, Nur Amalina Nur Ain, 25 tahun, dilaporkan cedera parah manakala seorang lagi anak perempuan pemain bola sepak itu, Aaira Nur Saffiya 2 tahun cedera ringan.

Dalam insiden awal pagi itu, kenderaan jenis Toyota Vellfire dinaiki kesemua mangsa dilaporkan remuk selepas dipercayai terbabas sendiri sebelum melanggar pembahagi jalan. — AlHijrah Online


IBU, EMPAT ANAK MAUT KERETA REMPUH LORI

KAMPAR: Seorang wanita bersama empat anaknya maut selepas kereta dinaiki terbakar akibat merempuh bahagian belakang sebuah lori berhampiran Kilometer 310.2 Lebuhraya Utara Selatan arah selatan Kampar awal pagi tadi.

Mangsa Azriyani Abdul Latif, 45, bersama anaknya Muhammad Azib Nasaruddin, 23, Siti Nur Aminah Nasaruddin, 8, dan Ahmad Uwais Qorni Nasaruddin, 5, disahkan meninggal dunia di tempat kejadian dalam insiden pukul 2.27 pagi itu.

Seorang lagi anak mangsa, Muhammad Fawwaz Nasarudin, 7, meninggal dunia ketika diberi rawatan di Hospital Tapah.

Ketua Polis Daerah Kampar, Superintenden Mohamad Nazri Daud berkata, Proton Saga dipandu Muhammad Azib dalam perjalanan ke Tapah telah melanggar bahagian belakang lori muatan tanah dan terbakar.

“Kenderaan terbabit dipercayai hilang kawalan sebelum melanggar bahagian belakang lori yang berada di lorong kiri.

“Semua mangsa mengalami kecederaan teruk di bahagian kepala. Empat daripada mereka maut di tempat kejadian manakala seorang berada dalam keadaan kritikal dan telah dikejarkan ke Hospital Tapah untuk rawatan lanjut,” katanya.

Beliau berkata, mangsa maut telah dihantar ke Hospital Kampar untuk proses bedah siasat.

Katanya, pemandu lori berusia 25 tahun tidak mengalami sebarang kecederaan.

“Kes disiasat di bawah Seksyen 41(1) Akta Pengangkutan Jalan 1987,” katanya.

Sementara itu, Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd Zain berkata, kebakaran melibatkan bahagian hadapan kereta.

Menurutnya, kebakaran tersebut bagaimanapun telah dipadamkan orang awam menggunakan alat pemadam api.

“Semasa kejadian terdapat dua mangsa tersepit dan anggota membuat penyelamatan menggunakan peralatan khas untuk mengeluarkan mangsa.

“Terdapat mangsa yang maut telah melecur di bahagian anggota badan,” katanya.–AlHijrah Online / Hamimah Hamid


SEKOLAH PENDIDIKAN KHAS TERBAKAR

ALOR SETAR: Sebuah stor simpanan barang di sebuah sekolah Pendidikan Khas terbakar, pagi tadi.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba (I) Mohamadul Ehsan Mohd Zain berkata, pihaknya menerima panggilan berhubung kebakaran itu pada jam 9.57 pagi.

Katanya, sebaik menerima panggilan, sepasukan anggota dari Balai Bomba dan Penyelamat (BBP) Jalan Raja dan pasukan BBP Alor Setar dikejarkan ke lokasi kebakaran.

Sebaik tiba di tempat kejadian, asap tebal dan api marak dilihat di dalam stor menyimpan barang di bangunan dua tingkat sekolah berkenaan.

Bagaimanapun, anggota bomba berjaya memadamkan api 20 minit kemudian.

Katanya, mujur ketika kejadian semua pelajar cuti hujung minggu dan hanya beberapa orang guru dan pengawal keselamatan yang berada di sekolah tersebut.

Mohamadul Ehsan berkata, kebakaran tersebut memusnahkan lebih 70 peratus stor berkenaan.

Setakat ini punca dan kerugian masih dalam siasatan.—AlHijrah Online


SINAR UNTUK MALAYSIA #KARAKTERNILAIMORALBANGSA

[MUKADIMAH] Meskipun baru diperkenalkan pada Sabtu, kempen atau gerakan yang dinamakan Sinar Untuk Malaysia #KarakterNilaiMoralBangsa berjaya mendapat respons positif daripada pelbagai pihak.

Tidak bertujuan untuk mengambil alih tugas mana-mana pihak berkuasa khususnya Suruhanjaya Pencegahan Rasuah Malaysia (SPRM), sebaliknya gerakan massa oleh Sinar Harian dengan mewujudkan Sinar Rasuah Busters itu sebenarnya sebagai pembuka laluan bagi mengajak rakyat bangkit membanteras rasuah.

Idea gerakan memulihkan moral bangsa itu tercetus dengan melihat kereputan sistem nilai, integriti dan bad governance dalam negara ketika ini.

Ikuti kupasan siri kedua bersama Pengerusi Lembaga Pengarah Kumpulan Karangkraf, Datuk Dr Hussamuddin Yaacub mengenai pandangan dan harapan beliau terhadap gerakan yang dicetuskan itu.

HUSSAMUDDIN: Alhamdulillah, saya mendapat respons yang sangat banyak daripada pelbagai pihak yang rata-ratanya mengalu-alukan kempen ini.

Malah sokongan juga datang daripada pelbagai latar belakang termasuklah orang kenamaan.

Bagi saya, ia bukan sesuatu yang mengejutkan kerana semua orang tahu masalah rasuah ini bukan benda baharu tetapi telah berlaku sejak hampir 50 tahun lalu.

Dalam bahasa mudahnya ia telah mereput. Selama ini, bukan tidak ada yang cuba untuk menentang atau melakukan kempen perangi rasuah tetapi disebabkan ia terpisah (gerakan yang berbeza), jadi impaknya tidak ada.

Kalau kita lihat, kempen atau usaha perangi rasuah ini juga turut dilakukan orang politik tetapi terbantut.

Perkara tersebut disebabkan kredibiliti orang politik itu sendiri turut dipersoalkan.

Apabila tidak ada integriti dan kredibiliti, maka tidak adalah kesungguhan untuk selesaikan masalah itu.

Sekarang ini rasuah sudah menjadi budaya normal. Sogokan berlaku di mana-mana. Malah dalam kalangan orang yang membuat aduan itu sendiri turut melakukan sogokan. Contoh, orang yang bersuara pun turut melakukan rasuah.

Jadi, bila Sinar Harian menggerakkan usaha ini, ia seolah-olah sebagai flood gate yang menjadi penyambung kepada usaha untuk memerangi korupsi.

Ramai orang yang tidak menyukai rasuah tetapi menunggu pihak yang ada kredibiliti untuk membuat gerakan dan menyambung usaha memerangi perbuatan tersebut.

Maknanya Sinar Harian membuat gerakan ini sebagai penyambung kepada usaha tersebut kerana kita tidak boleh melakukan secara sendirian. Kita memerlukan gerakan bersama bagi menyeru orang ramai untuk bangkit dan mengubah ekosistem.

Kalau kita hendak tukar ekosistem, ia melibatkan sebuah gerakan besar. Maksudnya bukan Sinar Harian sahaja tetapi seluruh rakyat sama ada pemimpin atau rakyat biasa.

Apa yang cuba Sinar Harian lakukan adalah mencetuskan atau wake up call untuk semua orang supaya kita sama-sama buat mengikut kapasiti masing-masing. Jadi maksudnya semua orang kena bergabung (membanteras rasuah).

Contohnya, macam apa yang saya katakan semalam (dalam siri satu) adalah contoh yang ringan sahaja. Sebenarnya kerja ini kerja yang besar, berat dan banyak peringkat. Maknanya, kita kena reboot dan reset dan kita kena uninstall sistem ini.

Itu sebab kita perkenalkan Sinar Untuk Malaysia yang merupakan sebuah harapan baharu. Harapan baharu maknanya kena ada sinar tapi sinarnya bukan ditentukan oleh pemimpin tetapi rakyat yang tentukan.

Rakyat mesti bergabung mengikut kapasiti masing-masing. Maksudnya, kita kena tingkatkan tiga perkara iaitu sistem nilai, pendidikan dan kesihatan serta ekonomi.

Kempen ini juga merupakan sebuah gerakan untuk membina balik negara dengan memberi penekanan kepada tiga sistem penting itu.

Formatnya ialah perjuangan bersama, jihad yang harus dipikul bersama.

Sinar Harian buka ruang untuk membangkitkan semangat supaya rakyat bangkit dan lakukan reformasi yang menyeluruh.

Maksudnya, kalau wujud ketua yang rasuah di pejabat kita kena tukar ketua, kalau ahli politik yang terlibat rasuah kita juga kena lakukan perkara sama.

Penyokong politik kena berani untuk tukar ketua mereka yang terlibat dengan rasuah, jangan lagi bersekongkol dengan rasuah.

Jadi kempen ini sebagai wake up call kepada seluruh rakyat Malaysia untuk bangun bangkit dan tentang secara bersungguh-sungguh dan secara tersusun.

Ini merupakan sebuah kebangkitan rakyat menentang rasuah bukan hendak menjatuhkan kerajaan tapi menentang rasuah. Bukan hendak menentang sistem tapi hendak tukar ekosistem.

Sistem politik kita gagal kerana orang yang memimpin parti politik kebanyakan orang lama yang sudah terbukti gagal. Semua parti harus melakukan perubahan. Berilah kepada muka baharu. Kenyataan saya mungkin agak keras tetapi inilah realiti yang perlu diterima.

Kalian (pemimpin lama) telah gagal menyatupadukan negara ini termasuklah orang-orang agama. Jadi saya seru kepada mereka supaya berundur. Jangan pentingkan diri sendiri, sebaliknya fikirkanlah demi anak cucu.

Saya difahamkan ada dalam kalangan peniaga kecil yang terpaksa membayar macam-macam kepada pegawai kerajaan untuk berurusan.

Mereka perlu tampil. Bangun dan bersuara. Tolak dengan berani mengatakan bahawa mereka telah dianiaya. Laporkan kepada Sinar Harian dan kita akan bongkarkan.

Seruan saya jangan duduk diam. Kita kena main peranan untuk menentang gejala jijik dan hina ini.

Selain itu, saya juga ingin menyeru kepada golongan profesional untuk sama-sama menyertai kempen ini untuk kita bina bangsa dan negara yang bebas rasuah mengikut kemampuan masing-masing.

Saya juga menyeru kepada rakan media yang lain untuk sama-sama bergabung dalam kempen ini.

Tidak guna nama Sinar Harian pun tidak mengapa. Gunalah nama sendiri asalkan kita sepakat gempur rasuah ini.

Badan bukan kerajaan, parti politik atau apa sahaja, mari kita sama-sama bergabung untuk realisasikan untuk banteras gejala ini demi masa depan generasi akan datang.

Oleh kerana sistem organisasi sekarang sudah gagal (perangi rasuah), maka kita perlu organisasi baharu. Kita perlu orang baharu untuk memimpin.

Kita perlu komitmen baharu daripada rakyat. Rakyat Malaysia yang membenarkan keruntuhan moral harus bangkit. Rakyat kena bangkit dengan penuh tanggungjawab untuk menyelamatkan negara.

Reformasi perlu dilakukan dari bawah sampai ke atas dengan melakukan semua perubahan seperti sikap, karakter, moral dan bangsa.

Sekarang ini ia merupakan satu gerakan reformasi bukan dari pemimpin tapi gerakan rakyat yang berkolaboratif dan berjuang bersama.

–AlHijrah Online/ Sinar Harian


TINGKATAN ENAM TIDAK HARUS TERIKAT DENGAN PERATURAN SEKOLAH

NILAI: Tingkatan Enam di negara ini tidak seharusnya terikat sangat dengan peraturan sekolah, sebaliknya diberi sedikit kelonggaran walaupun berada di kawasan persekolahan, kata Perdana Menteri Datuk Seri Anwar Ibrahim.

Beliau berkata suasana Tingkatan Enam harus diubah kerana ia sebenarnya merupakan pascasekolah seperti Matrikulasi berikutan sesi persekolahan berakhir pada Tingkatan Lima.

“Saya akan bawa ke Menteri Pendidikan Fadhlina Sidek supaya Tingkatan Enam itu tidak dilayan seperti sekolah, budaya, suasananya itu. Saya setuju sebab saya pun ikuti Tingkatan Enam.

“Tingkatan Enam, kita perlu tentukan kaedah supaya cara guru melayani (pelajar) dan suasana yang perlu diberi banyak ruang untuk mereka lebih bebas, berinteraksi dan tidak seperti peraturan sekolah,” katanya pada Program Temu Anwar Negeri Sembilan di Universiti Sains Islam Malaysia (USIM) di sini, hari ini.

Anwar berkata ramai pelajar Tingkatan Enam telah mengeluh mengenai peraturan dan budaya serta mengusulkan agar ia diubah pada sesi dialog sebelum ini.

Mengulas mengenai cadangan untuk menukar kurikulum Tingkatan Enam daripada kaedah semester, Anwar berkata perkara tersebut harus dibincangkan oleh pakar-pakar pendidikan termasuk guru dan pelajar.

Sementara itu, Perdana Menteri meminta pimpinan universiti agar merombak kurikulum berkaitan cabang ilmu baharu seperti Teknologi Digital, kecerdasan buatan (AI) dan Internet benda (IoT) dengan cepat mengikut perubahan semasa jika Malaysia ingin menjadi negara kelas pertama.

“Ia tidak boleh tunggu Convention Board of Studies, tunggu dua tahun kajian dan bawa ke Senat. Tidak boleh. Perubahan harus cepat dan pantas,” katanya.

Berkongsi mengenai pengalaman mengajar di Universiti Oxford dan Universiti Georgetown, Washington, beliau berkata kepantasan mereka dalam transformasi pendidikan begitu cepat.

Selain itu, beliau berkata latihan daripada pihak industri juga diperlukan supaya tidak berlaku ketakserasian dan tidak terlalu bergantung pada kurikulum lama sekali gus membantu mengurangkan kadar pengangguran.

“Sebab itu, TVET (Pendidikan dan Latihan Teknikal dan Vokasional) sekarang Petronas ambil sebahagian TVET di Batu Rakit, Kimanis dan Pengerang; Proton ambil alih TVET di Pekan dan beberapa syarikat besar lain ambil alih,” katanya.

Beliau juga memberitahu graduan negara ini mempunyai kemahiran yang luar biasa, justeru kerajaan akan memastikan kapasiti turut meningkat agar selari dengan keperluan industri.

Sementara itu menjawab tentang pengangguran, Anwar berkata memang terdapat penurunan kadar pengangguran di negara ini tetapi bukan bermakna masalah pengangguran selesai terutamanya melibatkan siswazah.

Justeru kata Anwar pelaburan kena masuk, kerajaan mesti stabil dan dasar juga perlu jelas untuk mewujudkan lebih banyak peluang pekerjaan bagi mengurangkan tekanan masalah pengangguran.

“Cara penyelesaiannya, kerajaan perlu mencari jalan mendapat pelaburan, contohnya Geely (Syarikat automotif China, Zhejiang Geely Holding Group Co Ltd, ia membuka peluang 4,000 pekerjaan, dalam pertemuan kita bersama Khazanah dan Permodalan Nasional Berhad (PNB), Petronas, kita diminta diberi sedikit latihan tambahan.

“Mengikut (respons) Amazon dan Geely, kita mempunya tenaga kerja yang mahir cuma peringkat tertinggi, kemahiran itu masih ada kekurangan. Saya ada berbincang dengan Menteri KPT (Datuk Seri Mohamed Khaled Nordin) untuk mengetahui apa yang diperlukan oleh syarikat ini,” katanya.

Menjawap soalan pelajar Pendidikan dan Latihan Teknikal dan Vokasional (TVET) supaya diperbanyakkan stesen pengecasan bagi penggunaan kenderaan elektrik EV, Anwar berkata sebaik sahaja ada pengeluaran EV yang banyak maka kesediaan dari segi stesen pengecasan itu akan ditingkatkan.

“Itu dipanggil transisi tenaga, pada Isnin ini Petronas akan mengadakan satu persidangan antarabangsa yang besar dan di situ saya akan memberikan beberapa gagasan utama tentang dasar kita mengenai transisi tenaga di Malaysia termasuk soal EV,” katanya.

Dalam pada itu Perdana Menteri berkata Sarawak antara negeri paling tangkas dalam membuat rencana mendepani isu digital, penggunaan hidrogen dan EV.–AlHijrah Online


PALESTIN MINTA BANTUAN MALAYSIA DAN BEBERAPA NEGARA HALANG CADANGAN BAHAGIKAN MASJID AL-AQSA

RAMALLAH: Draf rang undang-undang yang sedang dibincangkan di Israel untuk membahagikan Masjid Al-Aqsa antara orang Islam dan Yahudi menimbulkan kebimbangan Palestin.

Negara yang ditindas Israel itu juga bercadang untuk meminta sokongan dari Malaysia, Turkiye, Indonesia dan Mesir bagi menghalang undang-undang itu dilaksanakan.

Rang undang-undang yang berpotensi meningkatkan ketegangan itu dicadangkan oleh ahli Parlimen dari Parti Likud, Amit Halevi.

Perdana Menteri Palestin, Mohammed Shtayyeh memberi amaran kepada Israel untuk tidak menyerahkan draf undang-undang itu kepada parlimen dalam masa terdekat.

Shtayyeh menegaskan langkah itu akan mengakibatkan kemarahan yang melampau dan kesan yang sukar diramal kerana kesucian dan nilai keagamaan Masjid Al-Aqsa untuk rakyat Palestin, orang Arab dan muslim.

Beliau menyeru negara Arab dan negara Islam serta komuniti antarabangsa mengambil tindakan lebih tegas dan tidak sekadar mengeluarkan kenyataan kecaman.

Mereka juga digesa mengenakan sekatan yang akan menghalang sebarang perubahan kepada Masjid Al-Aqsa dan menghentikan sebarang pencabulan tapak suci Islam dan kristian di Baitulmaqdis.

Sementara itu Penasihat Presiden Bagi Hal Ehwal Baitulmaqdis, Ahmed Al-Ruwaidi mengecam tindakan itu dan menyifatkan ia satu lagi usaha Israel untuk meluaskan kawalannya.

Beliau berharap rang undang-undang itu tidak akan terlaksana kerana bimbang kesannya terutama kepada orang awam. — AlHIjrah Online


Pentadbiran Institusi Islam Selari Maqasid Syariah

KUALA LUMPUR – Pentadbiran institusi Islam tidak terkecuali berdepan masalah integriti mahupun isu lain sebagaimana dilalui sistem pentadbiran awam.

Justeru, usaha pembaikan terus
diperkasa agar ia selari dengan prinsip Rahmatan Lilalamin, Maqasid Syariah dan
model Malaysia.

Menteri di Jabatan Perdana
Menteri, Datuk Seri Dr. Mujahid Yusof Rawa menetapkan beberapa elemen pembaikan
termasuk menolak rasuah.

Tegas beliau, salah satu pembaikan ialah memastikan pentadbiran islam ini sama seperti dalam dasar kerajaan yang lain iaitu menolak unsur yang membawa kepada rasuah.

Kedua, hormati pentadbiran awam yang bekerjasama dengan kita sebagai menteri atau orang politik supaya tidak timbul ‘interference‘ dalam pentadbiran mereka.

Beliau berkata demikian dalam sidang media selepas Sesi Townhall Bersama Para Penyelidik Dan Pengamal Media di Institut Kefahaman Islam Malaysia (IKIM), kelmarin.

Sesi townhall ini membuka ruang  dialog bagi membincangkan isu semasa agar selari dengan tiga konsep yang dibawa dan disifatkan inklusif,  progresif dan boleh diterima seluruh rakyat tanpa mengira agama, kaum dan bangsa.


DUA BERADIK MAUT SEMASA PULANG DARI KENDURI KAHWIN ABANG

KUALA KRAI: Dua beradik maut ketika dalam perjalanan pulang dari majlis perkahwinan abang mereka selepas kenderaan dinaiki terbabas lalu melanggar lori di kilometer 89 Jalan Kota Bharu-Gua Musang berhampiran simpang Manek Urai, petang semalam.

Kejadian kira-kira jam 3.15 petang itu melibatkan mangsa yang merupakan penuntut Universiti Tun Hussein Onn Malaysia (UTHM) Pagoh, Johor, Wan Abdul Azim Wan Zamani, 25, dan abangnya Wan Abdullah, 34, yang disahkan meninggal dunia di lokasi kejadian.

Ketua Polis Daerah Kuala Krai Supt Suzaimi Mohammad berkata, siasatan awal mendapati kereta Proton Saga yang dipandu mangsa hilang kawalan lalu terbabas masuk ke laluan bertentangan dan melanggar sebuah lori dari bahagian depan.

“Pemandu lori berusia 45 tahun dari arah Manek Urai menghala ke Kuala Krai manakala Wan Abdul Azim dan Wan Abdullah dalam perjalanan dari arah Bachok menghala ke Kuala Lumpur selepas menghadiri kenduri perkahwinan abang mereka.

“Pelanggaran itu mengakibatkan kedua-dua mangsa tersepit dan meninggal dunia di lokasi kejadian sebelum mayat mangsa dihantar ke Hospital Sultan Ismail Petra, Kuala Krai untuk bedah siasat,” katanya dalam kenyataannya, hari ini.

Tambah beliau pemandu lori tidak mengalami kecederaan dan kes disiasat mengikut Seksyen 41(1) Akta Pengangkutan Jalan 1987. — AlHijrah Online


KORONAVIRUS: JANGKITAN LEBIH TINGGI DARIPADA SARS

BEIJING: Jumlah kes koronavirus yang disahkan di China kini meningkat kepada 5,974 kes, lebih tinggi berbanding wabak Sindrom Pernafasan Akut Teruk (SARS) pada 2002 hingga 2003 yang mengorbankan hampir 800 nyawa di seluruh dunia.

Berdasarkan statistik Pertubuhan Kesihatan Sedunia (WHO), SARS menjangkiti 5,327 orang di China dalam tempoh sembilan bulan dan mengorbankan 394 individu.

Hari ini, Suruhanjaya Kesihatan China mengesahkan angka kematian naik kepada 132 orang dengan 26 kematian baharu dan 1,459 kes baharu yang disahkan.

Menurut badan kesihatan itu, pihaknya juga sedang memantau lebih 9,000 kes yang disyaki dijangkiti koronavirus tersebut.

Kematian dan jangkitan baharu yang dilaporkan semuanya berlaku di tanah besar China dengan 125 kes di Hubei dan tujuh wilayah lain.

Kira-kira 3,300 orang dimasukkan ke hospital di Hubei dengan lebih 20,000 orang dalam pemantauan. — SINAR HARIAN


ANGGOTA POLIS CEDERA KAKI DIGILIS KETIKA BERGELUT DENGAN PENJENAYAH

ALOR SETAR: Seorang anggota polis cedera ketika operasi menangkap seorang lelaki dipercayai pengedar dadah yang cuba ditahannya.

Kejadian berlaku di Kampung Baru Tepi Laut, Kuala Sanglang di sini pada Ahad.

Ketua Polis Daerah Kubang Pasu, Superintendan Rodzi Abu Hassan berkata, pada jam 6.55 petang, bertindak atas maklumat diterima, sepasukan anggota Bahagian Siasatan Jenayah Narkotik Ibu Pejabat Polis Daerah (IPD) Kubang Pasu cuba menahan sebuah kereta jenis Proton Iswara di tepi jalan di kampung itu.

Bagaimanapun katanya, pemandu kereta itu bertindak melarikan diri sebaik anggota memperkenalkan diri dan mengarahkannya keluar dari kereta itu.

“Pemandu berkenaan juga telah melanggar dua kenderaan milik anggota polis dan menggilis kaki kiri salah seorang anggota polis dalam cubaan melarikan diri itu,” katanya dalam satu kenyataan pada Isnin.

Menurutnya, dalam usaha mempertahankan diri, beberapa das tembakan telah dilepaskan ke arah tayar kereta berkenaan menyebabkan kereta dipandu suspek terbabas ke dalam sawah.

“Suspek kemudiannya telah keluar dari kereta dan cuba melarikan diri dan telah berlaku pergelutan antara suspek dan anggota polis.

“Suspek kemudiannya telah mengeluarkan pisau dan cuba menikam anggota polis sehingga menyebabkan kecederaan di bahagian tangan kanan dan belakang tapak tangan seorang anggota yang berusia 31 tahun,” katanya.

Beliau berkata, suspek bagaimanapun berjaya ditahan dan hasil pemeriksaan menemui dadah jenis syabu di dalam poket seluar lelaki berkenaan.

“Anggota polis yang cedera itu kemudian dikejarkan ke Hospital Jitra untuk mendapatkan rawatan sebelum dia dipindahkan ke Hospital Sultanah Bahiyah” katanya.

Menurutnya, hasil semakan mendapati suspek yang berusia 38 tahun itu memiliki 10 rekod jenayah lampau berkaitan dadah manakala ujian air kencing yang dijalankan mendapati dia positif dadah jenis methamphetamine.

“Kes di siasat di bawah Seksyen 39 Akta Dadah Berbahaya 1952 bagi kesalahan dadah dan Seksyen 307 Kanun Keseksaan kerana cubaan membunuh,” katanya. –AlHijrah Online


BANJIR DI BALING: WARGA EMAS BERPAUT PADA POKOK ELAK DIBAWA ARUS DERAS

BALING: Seorang wanita warga emas yang dihanyutkan air dalam kejadian banjir yang melanda beberapa kampung di sini petang semalam, sempat berpaut pada sebatang pokok pinang sebelum diselamatkan.

Mangsa, Hasnah Ismail, 58, berkata sebaik melihat air naik dengan cepat dan masuk ke dalam rumah, dia dan suami memanjat sebatang pokok rambutan berhampiran rumah mereka.

“Bila nampak pokok rambutan macam nak tumbang, mak cik dan pak cik cuba berpaut pada kayu balak hanyut, tapi tangan pak cik terlepas dan dihanyutkan arus banjir.

“Mujurlah dia sempat mencapai ranting buluh, mak cik pula hanyut bersama kayu balak sebelum berpaut pada pokok pinang…lebih kurang sejam juga kami kesejukan di dalam air menunggu sehingga pasukan penyelamat datang menyelamatkan kami kira-kira pukul 8 malam tadi,” katanya ketika ditemui Bernama di pusat pemindahan sementara (PPS) Sekolah Menengah Kebangsaan Jerai dekat sini, malam tadi.

Menurutnya, dia cuba menjerit meminta pertolongan namun tiada siapa yang mendengar dan hanya mampu menunggu diselamatkan, malah suaminya, Che Nai Isa, 59, juga hanya berpaut pada ranting buluh.

“Mak cik hanya ingat mati masa itu, tak nampak siapa yang boleh tolong…namun rasa bersyukur bila nampak bot penyelamat datang dan selamatkan kami berdua.

“Sambil menahan sejuk di dalam air banjir, belakang mak cik beberapa kali berlanggar dengan kayu balak hanyut, mujur kami berdua tak cedera,” katanya.

Hasnah berkata dia yang sudah tinggal di Kampung Padang Empal sejak kecil, sering menyaksikan kejadian banjir di situ namun banjir yang berlaku kali ini adalah yang terburuk.

“Selalu kalau air naik, sampai buku lali atau betis, ini kali pertama naik sampai ke bumbung rumah, tak tau apa nasib 30 ekor kambing di dalam kandang, barang dalam rumah semua tak sempat diselamatkan termasuklah dua motosikal.

“Duit tunai kira-kira RM2,000 hasil jualan kambing baru-baru ini pun dihanyutkan air banjir,” katanya.

Tambahnya, mujurlah anaknya, Nor Alia, 20, seorang kurang upaya sejak lahir telah diselamatkan oleh seorang saudara lelakinya lebih awal.

“Dia gendong anak saya walaupun masa itu air sudah naik ke paras leher…alhamdulillah dua-dua selamat,” katanya.

Sementara itu, seorang lagi mangsa banjir, Siti Mariam Abdul Isa, 70, berkata suaminya yang lumpuh separuh badan sejak sembilan tahun lepas sudah terendam dalam air banjir sewaktu dia bersama anak dan cucu lelakinya sedang sibuk memindahkan barang ke tempat lebih tinggi.

“Kami terlupa yang pak cik tidur di atas tilam di lantai…bila sedar sahaja terus kami bertiga angkat dan bawa dia ke tingkat atas rumah, dia menggigil juga sebab sejuk terendam dalam air banjir.

“Sebelum air naik, mak cik suapkan nasi untuk pak cik, tak sangka air naik cepat sangat, anak dan cucu masa tu sedang angkat motosikal yang baru dibeli sebulan lepas ke tingkat atas rumah. Tapi dengan motosikal itu sekali tenggelam dalam banjir,” katanya.

Seorang lagi mangsa, Siti Hajar Said, 32, berkata dia tidak sempat menyelamatkan sebarang harta bendanya, termasuk kucing dan arnab kesayangan anak-anaknya juga gagal dijumpai dalam kejadian itu.

“Hujan turun pada 4 petang, dalam pukul 5 petang air mula naik, tak sampai setengah jam air sudah naik sampai bumbung rumah.

“Kesemua enam buah rumah yang terletak dekat dengan sungai, semuanya tenggelam. Kali terakhir banjir di sini, sebelum raya puasa lepas, tapi tidak seteruk banjir kali ini,” katanya. –AlHijrah Online


MISI BANTUAN KEMANUSIAAN JAWI KE PAHANG DITERUSKAN

KUALA LUMPUR: Jabatan Agama Islam Wilayah Persekutuan (JAWI) bersama Jabatan Kemajuan Islam Malaysia (Jakim), Masjid Wilayah Persekutuan, Masjid Abu Ubaidah Al-Jarrah,Taman Sri Rampai, Setapak serta pasukan sukarelawan RINTIS (Rescue In Team Insan Sejahtera) 3.0 yang melibatkan JAWI Food Bank dan beberapa pertubuhan bukan kerajaan (NGO) lain telah berlepas ke Pahang pagi ini bagi meneruskan misi bantuan kemanusian.

Kali ini misi tersebut membawa bantuan keperluan asas makanan seperti beras, tepung, gula, dan minyak masak serta keperluan harian seperti tilam, bantal, dan sejadah bernilai RM 78,000.00 untuk diagihkan kepada golongan yang terkesan.

Misi penghantaran sumbangan itu membabitkan konvoi 12 buah kenderaan dengan penyertaan seramai 24 orang sukarelawan.

Pelepasan pada pagi ini telah disempurnakan oleh Menteri di Jabatan Perdana Menteri (Hal Ehwal Agama) Senator Datuk Dr. Zulkifli Mohamad Al-Bakri pada jam 9.15 pagi di Masjid Wilayah Persekutuan.

Konvoi pasukan sukarelawan itu dijangka membuat serahan sumbangan di Pusat Kawalan Operasi Bencana (PKOB) Temerloh, Pahang yang disempurnakan oleh Pengerusi Jawatankuasa Hal Ehwal Agama Islam dan Pendidikan Negeri Pahang, Datuk Seri Syed Ibrahim Syed Ahmad.

Bantuan Kemanusiaan ini adalah siri keempat dilaksanakan oleh JAWI bersama masjid-masjid Wilayah Persekutuan dan rakan strategik setelah misi yang serupa dilaksanakan di negeri Pahang dan Kelantan pada minggu lalu berupa barangan keperluan asas dan harian bernilai RM 275,000.00. – AlHijrah Online